title: Menestheus

text: Menestheus oli myös yksi Helenan kilpakosijoista. Valansa velvoittamana hän osallistui Troijan sotaan viidelläkymmenellä aluksella. Yhdessä Odysseuksen ja Talthybioksen hän oli taivuttelemassa Kyproksen kuningas Kinyrasta osallistumaan myös sotaan. Menestheus oli myös yksi neljästäkymmenestä soturista Troijan hevosen sisällä; Pausanias kertoi pronssisesta veistoksesta Brauronissa, jossa Menestheus on kuvattu kurkkimassa hevosen sisältä. Voitetun sodan jälkeen hän purjehti Mimakseen ja saapui Melokselle, jossa hänestä tehtiin kuningas edellisen hallitsijan Polyanaksin kuoltua.


title: Menestheus

text: Menestheuksen kuoleman jälkeen Ateenan kuninkaaksi nousi Demofon, Theseuksen poika.


title: Hotelli Phoenix

text: Hotelli Phoenix oli Turussa Kauppatorin laidalla silloisen Venäjän Kirkkokadun (nykyisen Yliopistonkadun) varrella sijainnut, vuodesta 1878 vuoteen 1922 toiminut hotelli. Rakennus tunnettiin Phoenixin talona vielä silloinkin, kun se oli vuonna 1920 perustetun yksityisen Turun Yliopiston päärakennus. Phoenixin talo purettiin vuonna 1959.


title: Hotelli Phoenix

text: Axel ja Hjalmar Kumlienin suunnittelema kolossaalinen Hotelli Phoenixin rakennus valmistui vuonna 1878, jolloin myös hotelli aloitti toimintansa. Hotellin perustaneet Turun porvarit uskoivat Turkuun juuri rakennetun rautatien lisäävän läpikulkuliikennettä Venäjän ja Länsi-Euroopan välillä ja hotellin ravintolalle, juhlasalille ja sadalle vierashuoneelle löytyvän käyttöä. Näin ei kuitenkaan käynyt, ja hotelli oli ensimmäiset neljä vuotta taloudellisissa vaikeuksissa. Omistajanvaihdos sai hotellin niukasti kannattavaksi. Kenties merkittävin hotellissa yöpyneistä vieraista oli Yhdysvaltain entinen presidentti Ulysses S. Grant, joka vieraili hotellissa pian sen valmistuttua. Kuuluisa huijari Ruben Oskar Auervaara toimi hotellin pikkolona nuoruudessaan. Hotelli Phoenix lopetti toimintansa vuonna 1922.


title: Hotelli Phoenix

text: Yksityinen Turun Suomalainen Yliopisto oli perustettu vuonna 1920. Turun Suomalainen Yliopistoseura hankki rakennuksen vuonna 1920 yliopiston päärakennukseksi. Järjestely oli tarkoitettu tilapäiseksi mutta kesti lopulta 36 vuotta. Venäjän Kirkkokatu sai yliopiston myötä uuden nimen, Yliopistonkatu. Phoenixin talo kävi ahtaaksi, mutta vasta 1940-luvun lopulla saadun huomattavan testamenttilahjoituksen turvin yliopistolle voitiin hankkia uudet tilat. Arkkitehti Aarne Ervin suunnittelemat rakennukset valmistuivat Vesilinnanmäelle (Ryssänmäelle) 1950-luvulla, jolloin Phoenixin talo jäi tyhjilleen. Talolle yritettiin löytää uutta omistajaa, ja sitä tarjottiin Turun kaupungillekin. Kaupunginvaltuusto kuitenkin kieltäytyi kaupasta.


title: Hotelli Phoenix

text: Huonokuntoiseksi mielletty rakennus siirtyi lopulta vakuutusyhtiö Salaman omistukseen, ja se purettiin räjäyttämällä vuonna 1959.


title: Hotelli Phoenix

text: Tontille rakennettiin asuin- ja liikerakennus, Asunto Oy Salamankulma, joka valmistui vuonna 1961. Salamankulman ovat suunnitelleet arkkitehdit Matti Hakala ja Aarne Nuortila sekä avustajana arkkitehtiylioppilas Sakari Kauria. Rakennuksessa on kaksi osaa: matala kolmikerroksinen liikesiipi ja sen takana kymmenkerroksinen asuinrakennus. Matalassa osassa toimivat vuodesta 1977 lähtien vakuutusyhtiöt Pohjola ja Suomi-Salama. Nykyään Salaman talossa on Lähivakuutuksen ja Liedon Säästöpankin toimitilat.


title: Hotelli Phoenix

text: Turun yliopiston pääkirjasto Yliopistonmäellä nimettiin uudelleen remontin yhteydessä vuonna 2015 Feeniks-kirjastoksi. Kirjaston lukusalin tuolit ovat peräisin alkuperäisestä Phoenix-rakennuksesta.


title: Kasvio

text: Kasvio eli herbaario (< 'kasvi') on kokoelma kasvinäytteitä. Näytteet voivat olla kokonaisia kasveja tai niiden osia, ja niitä voidaan säilyttää kuivattuina ja prässättyinä tai säilytysaineessa. Digitaalisessa herbaariossa kasvit on valokuvattu tai skannattu tietokoneelle. Digikasvion hyviä puolia ovat "näytteen" säilyminen alkuperäisen värisenä, mahdollisuus ottaa kuvia saman yksilön eri kasvuvaiheista ja mahdollisuus ottaa kasvioon uhanalaisia kasveja poimimatta niitä kasvupaikaltaan.


title: Kasvio

text: Herbaario on tärkeä väline kasvien yhtenäiseen taksonomiseen luokitteluun ja muuhun tieteelliseen tutkimukseen, joten monet museot, yliopistot ja kasvitieteelliset puutarhat ylläpitävät suurta kasvikokoelmaa. Herbaarion kokoaminen voi lisäksi olla tukena kouluopetuksessa. Suomen oppikoulujen oppilaiden oli ennen vuotta 1970 vuosittain kesäloman aikana kerättävä tietty määrä kasveja kasvioon. Tämän jälkeen kasvien keräily useimmissa suomalaisissa kouluissa lopetettiin kymmeniksi vuosiksi opetussuunnitelmasta, mutta 2000-luvulla se tuli peruskoulun 7.–8. luokan opetukseen. Herbaariota voidaan koota myös harrastusmielessä.


title: Espanjan toinen tasavalta

text: Espanjan toinen tasavalta () syntyi 14. huhtikuuta 1931 kaksi päivää tasavaltalaisten murskavoittoon päättyneiden paikallisvaalien jälkeen. Espanjaa vuodesta 1886 lähtien hallinnut kuningas Alfonso XIII luopui kruunustaan ja lähti maanpakoon Italiaan.


title: Espanjan toinen tasavalta

text: Heinäkuussa 1936 toinen tasavalta ajautui sisällissotaan kenraali Francon johtamien fasistien yrittäessä sotilasvallankaappausta. Puoli miljoonaa uhria vaatinut verinen sisällissota päättyi huhtikuussa 1939 natsi-Saksan ja Italian tukemien kansallismielisten voittoon, jonka jälkeen Espanjan toinen tasavalta lakkautettiin ja maa siirtyi 36 vuoden ajaksi Francon johtamaan sotilasdiktatuuriin.


title: Espanjan toinen tasavalta

text: Espanjan toisen tasavallan pakolaishallitus toimi Pariisissa vuoteen 1977 saakka. Toisen maailmansodan natsimiehityksen aikana hallitus oli Meksikossa.


title: Espanjan toinen tasavalta

text: Espanjan toinen tasavalta sai alkunsa tammikuussa 1930, kun kuningas Alfonson tukema kenraali Miguel Primo de Riveran sotilasdiktatuuri syrjäytettiin. Tasavaltaa kannattaneet ryhmät konservatiiveista sosialisteihin yhdistivät voimansa, ja saman vuoden elokuussa syntyi niin sanottu San Sebastiánin sopimus. Sen tarkoituksena oli lakkauttaa monarkia ja tehdä Espanjasta tasavalta. Huhtikuun 12. päivänä 1931 pidetyt paikallisvaalit päättyivät tasavaltalaisten selvään voittoon ja kaksi päivää myöhemmin maa julistettiin tasavallaksi. Kuningas Alfonso lähti maanpakoon ja Espanjan johtoon nousi aluksi väliaikainen hallitus. Sen pääministerinä toimi aiemmin vangittuna ollut liberaalirepublikaanisen puolueen Niceto Alcalá-Zamora, joka oli johtanut myös sotilasdiktatuurin vastaista vallankumousneuvostoa.


title: Espanjan toinen tasavalta

text: Espanjan parlamentti oli laatimassa maan perustuslaista erittäin papistonvastaista. Sen seurauksena katolinen Alcalá-Zamora erosi pääministerin virasta protestina lokakuussa 1931. Seuraavaksi pääministeriksi nousi papistonvastainen liberaali Manuel Azaña, joka oli tehtävässä syyskuuhun 1933 saakka. Hän oli perustanut liberaalin Acción Republicana (Tasavaltalaistoiminta) -puolueen vuonna 1930. Azaña muun muassa vähensi armeijan valtaa, sekä sai liitettyä uuteen perustuslakiin pykälät papiston oikeuksien rajoittamisesta, maallisesta koulutuksesta, maauudistuksesta ja naisten täydestä äänioikeudesta.


title: Espanjan toinen tasavalta

text: Azaña toimi pääministerinä vasemmiston tuella, jonka hän menetti syksyllä 1933. Azañan jyrkkä suhtautuminen anarkisteihin, monarkisteihin, papistoon sekä armeijaan nakersi hänen suosiotaan, samoin sosiaalisten uudistusten hitaus, joka vei juuri vasemmiston tuen. Azaña ei myöskään suostunut perustamaan sosialistien toivomia valtion yhteistoimintatiloja ja vain 12 000 perhettä sai maata.


title: Espanjan toinen tasavalta

text: Espanjan toisen tasavallan ensimmäiseksi presidentiksi valittiin 11. joulukuuta 1931 aikaisemmin pääministerin tehtävästä eronnut Niceto Alcalá-Zamora. Hän oli presidenttinä huhtikuuhun 1936 saakka.


title: Espanjan toinen tasavalta

text: Marraskuussa 1933 katolis-monarkistisen José María Gil Roblesin CEDA-puolue voitti parlamenttivaalit. Presidentti Alcalá-Zamora ei halunnut vasemmiston vastustamaa Gil Roblesia pääministeriksi, vaan nimitti radikaalin Alejandro Lerroux’n. Oikeistolainen CEDA tuki hallitusta, mutta liittyi siihen vasta lokakuussa 1934.


title: Espanjan toinen tasavalta

text:
Vuonna 1934 Asturian maakunnassa oli laaja kaivoslakko sekä kansannousu, jonka kenraali Franco tukahdutti verisesti. Maaliskuussa 1935 Gil Robles nousi sotaministeriksi, mutta joulukuussa 1935 kaikki CEDA:n ministerit erosivat hallituksesta.
Presidentti Alcalá-Zamora suhtautui oikeistoon hyvin torjuvasti ja hajotti parlamentin 7. tammikuuta 1936 estääkseen CEDA-puoluetta saamasta pääministerin paikkaa. Tasavaltalaisten ja vasemmiston laaja kansanrintama sai niukan voiton 16. helmikuuta 1936 pidetyissä uusissa parlamenttivaaleissa. Tämän jälkeen parlamentti erotti presidentin teknisen laintulkinnan avulla 7. huhtikuuta 1936 ja valitsi toukokuussa tilalle kansanrintamaa johtaneen entisen pääministerin Manuel Azañan. Kansanrintamassa oli kahden liberaalipuolueen lisäksi mukana sosialistinen työväenpuolue, Espanjan kommunistinen puolue ja trotskilainen POUM.


title: Espanjan toinen tasavalta

text: Azaña toimi pääministerinä toukokuuhun 1936 saakka, jolloin hänet valittiin presidentiksi Alcalá-Zamoran tilalle. Tämä oli yrittänyt hillitä molempien puolten ääriaineksia, minkä vuoksi lopulta lähes kaikki olivat Alcalá-Zamoraa vastaan. Azaña oli presidentin virassa lähes heinäkuussa 1936 alkaneen sisällissodan loppuun asti. Pääministeriksi Azaña nimitti 13. toukokuuta luotettunsa Santiago Casares Quirogan. Kansanrintamassa mukana olleista ryhmistä sosialistinen työväenpuolue, sekä sen kanssa yhteistyötä tehnyt ammattiliitto UGT jäivät hallituksesta sivuun yhteisellä sopimuksella.


title: Espanjan toinen tasavalta

text: Jo useita kuukausia valmisteltu sotilaskapina alkoi 17. heinäkuuta 1936. Sen taustalla oli kansallismielisten kenraalien pelko maan hajoamisesta. Hallitus oli yrittänyt estää vallankaappausyrityksiä erottamalla sotilasjohtoa ja sijoittamalla upseereja uusiin tehtäviin. Esimerkiksi kenraali Franco oli siirretty Kanariansaarille, Manuel Goded Llopis Baleaareille ja Afrikan armeijan komentaja Emilio Mola pohjoiseen Navarran maakuntaan. Entisen diktaattorin poika ja Falangistipuolueen johtaja José Antonio Primo de Rivera puolestaan oli vangittu maaliskuussa. Toimenpiteet eivät kuitenkaan olleet riittäviä. Kansallismielisten sotilaiden kapinaa olivat edeltäneet erilaiset väkivallanteot, joihin syyllistyivät molemmat osapuolet. Sisällissodan käynnistävinä tapahtumina pidetään 12. heinäkuuta tapahtunutta luutnantti José Castillon murhaa ja sitä seurannutta monarkistisen konservatiivipoliitikon José Calvo Sotelon ampumista. Castillo oli sosialistisen työväenpuolueen jäsen, joka palveli tasavaltalaisten Guardia de Asalto -poliisivoimissa. Hänen surmaamisensa kostettiin seuraavana päivänä Calvo Sotelon sieppauksella ja teloituksella. Kansallismieliset käyttivät Calvo Sotelon murhaa oikeutuksenaan kapinalle, vaikka sen suunnittelu oli ollut pitkällä jo aikaisemmin. Kapina käynnistyi Espanjan Marokosta 17. heinäkuuta.


title: Espanjan toinen tasavalta

text: Santiago Casares Quiroga oli pääministerinä 19. heinäkuuta 1936 saakka, jonka jälkeen presidentti Azaña pyrki estämään vasemmistopuolueita saamasta ylivaltaa hallituksessa. Hän nimitti tehtävään maltillisen Diego Martínez Barrion, joka oli perustanut tasavaltalaisunionin vuonna 1934. Puolue koostui radikaalidemokraateista, jotka eivät suostuneet liittymään oikeistolaiseen CEDA-puolueeseen. Vuoden 1936 vaaleissa tasavaltalaisunioni oli osa kansanrintamaa ja siitä tuli neljänneksi suurin puolue. Martínez Barrio tarjosi kenraali Molalle ja eräille muille kapinallisille kenraaleille ministerinsalkkuja, jos nämä luopuisivat kapinasta, mutta he kieltäytyivät. Tämän jälkeen Martínez Barrio luopui ja vielä samana yönä pääministeriksi nimitettiin professori José Giral. Presidentti Azaña jäi pian sodan alettua syrjään päätöksenteosta ja hänestä tuli lopulta lähinnä tasavallan keulakuva.


title: Espanjan toinen tasavalta

text: Syyskuussa Giralin tilalle nimitettiin sosialistisen työväenpuolueen ja UGT-ammattiliiton puheenjohtajana toiminut Francisco Largo Caballero. Hänen hallituksessaan oli mukana myös anarkistinen CNT-ammattiliitto. Largo Caballero toimi sisällissodassa olleen toisen tasavallan pääministerinä kommunistien ja anarkistien välisenä aseellisena valtataisteluna tunnettuun Barcelonan toukokuuhun asti. Sen päätyttyä hän luopui tehtävästään 17. toukokuuta 1937 ja pääministeriksi nousi kommunisteille myötämielinen sosialisti Juan Negrín.


title: Espanjan toinen tasavalta

text: Sisällissodan alkuvaiheessa osa tasavaltalaisten alueesta oli anarkistien hallussa. Näissä maakunnissa aloitettiin Espanjan vallankumoukseksi kutsuttu sosiaalinen vallankumous, jonka aikana muun muassa maatalous ja teollisuus kollektivisoitiin. Uudistukset kuitenkin loppuivat toukokuun 1937 valtataistelun myötä.


title: Espanjan toinen tasavalta

text: Sodassa Negrin joutui tukeutumaan Stalinin johtaman Neuvostoliiton apuun natsi-Saksan ja fasistisen Italian tukiessa kansallismielisiä. Maaliskuussa 1939 Negrinin hallitusta vastaan nousi sotilasjuntta, joka halusi rauhanneuvotteluja kansallismielisten kanssa. Eversti Segismundo Casadon johtama juntta onnistui lopulta syrjäyttämään Negrinin ja hänen tukijansa lyhyen aseellisen taistelun jälkeen. Aloitetuissa rauhanneuvotteluissa kenraali Franco ei kuitenkaan hyväksynyt kuin ehdottoman antautumisen.


title: Espanjan toinen tasavalta

text: Espanjan toinen tasavalta kukistui 1. huhtikuuta 1939, jolloin viimeisetkin tasavaltalaisten joukot antautuivat. Sisällissota vaati yhteensä noin puoli miljoonaa uhria, joista 200 000 kaatui taisteluissa. Teloituksissa kuoli noin 140 000 ihmistä, nälänhätä surmasi 25 000 ja pommitukset 10 000. Sodan jälkeen Franco teloitti noin 100 000 tasavaltalaista ja arviolta 35 000 kuoli keskitysleireillä. Tasavaltalaisten suorittamat teloitukset tapahtuivat lähinnä sodan alkuvaiheessa, ennen kuin hallitus onnistui saattamaan taistelevat joukot lain piiriin.


title: Espanjan toinen tasavalta

text: Sisällissodan päätyttyä satoja tuhansia tasavaltalaisia lähti maanpakoon. Heistä noin 500 000 pakeni Ranskaan, jossa tasavaltalaiset vangittiin internointileireille. Natsien miehitettyä Ranskan vuonna 1940 heitä siirrettiin Saksaan, jossa noin 5 000 tasavaltalaista kuoli Mauthausen-Gusenin keskitysleirillä.


title: Porin Kendoseura

text: Porin Kendoseura Dai Kuma Ken Kai ry on suomalainen kendoseura, joka toimii Porin kaupungissa tarjoten jäsenilleen mahdollisuuden harjoitella kendoa, iaidoa ja jodoa. Dai Kuma tarkoittaa isoa karhua, Ken Kai taas miekkakoulua.


title: Porin Kendoseura

text: Seuran toiminta alkoi 11.1.1992 ensimmäisen Porissa pidetyn kendon alkeiskurssin myötä. Vetoapua harjoitteluun saatiin aluksi Turun ja Tampereen kendoseuroista, minkä lisäksi vastaperustetun seuran jäsenet osallistuivat ahkerasti eri puolella Suomea – ja ulkomaillakin – järjestetyille leireille. Muuten harjoitukset pidettiin uranuurtajahengessä omin voimin, usein Kari Ruuhilahden vetäminä (tuolloin 6. kyu, nykyisin 5. dan). Seuran puheenjohtajana useita vuosia toiminut Ari Lehtinen toimi myös Suomen kendoseurojen keskusliitto presidenttinä 2001-2009 ja myös edellinen Suomen kendoseurojen keskustiiton presidentin (1999-2000) oli Porin kendoseuran aktiivi; Jukka Uusisalo.


title: Porin Kendoseura

text:
Harjoittelu oli aluksi keskittynyt koulujen aukioloaikaan Porissa sijaitseville kouluille, mm. Lyseo, Riihiketo, Vähä-Rauma, Väinölä sekä Urheilutalolle. Merkittävä tekijä porilaisen kendotoiminnan kehitykselle oli Eero Markukselalla, silloisella Porin Taidekoulun rehtorilla, joka antoi luvan käyttää koulun urheilusalia kesäisin tapahtuvaan kendoharjoitteluun. Tämä mahdollisuus otettiinkin kiitollisena vastaan, ja useana (vuodet?) kesänä harjoituksia pidettiin kuudesti viikossa mahdollistaen harjoittelijoiden ripeän edistymisen. Näinä vuosina seuralla oli täten ensimmäisenä seurana Suomessa omassa käytössään kunnollinen harjoitussali pesu-, varasto- ja oleskelutiloineen. Samaan aikaan seura oli myös ensimmäinen kendoseura Suomessa, joka tarjosi kendo-opetusta valinnaisena kouluopetuksena opiskelijoille Porin Taidekoulun päiväopetusopiskelijoille.
Kesällä 2007 seura aloitti dōjō-hankkeen, jonka myötä rakennettiin tiettävästi euroopan ensimmäinen japanilaistyylisellä jousitetulla lattialla varustettu kendō-dōjō Porin Puuvillakeskukseen. Kamppailuyhdistysten jouduttua siirtymään kauppakeskushankkeen vuoksi pois Puuvillan tiloista, uutta kendō-dōjōa ryhdyttiin rakentamaan syksyllä 2012 Satakunnankadulle. Jousitettu lattia siirtyi tällöin myös uudelle dōjōlle. Uudet tilat otettiin käyttöön syksyllä 2013.


title: Porin Kendoseura

text: Porin Kendoseuran jäseniä on vuosien varrella nähty sekä naisten että miesten kendo-maajoukkueiden jäseninä. Seuran Maria Pettersson oli esimerkiksi mukana voittamassa Suomen naisten maajoukkueelle kultaa Euroopan mestaruuskisoissa vuonna 1996. Maajoukkueissa ovat otelleet myös Kari Ruuhilahti, Pertti Kyläniemi, Elina Paala, Jukka Uusisalo sekä Ari Kyläniemi. Nyt myös Suomen iaido-maajoukkueessa on porilais-edustus, kun siellä ovat mukana Jukka Uusisalo ja Jari Riikonen.


title: Porin Kendoseura

text: Myös SM-kisoissa on tullut menestystä. Seuran jäsenistä kendon yksilö SM-kultaa ovat ottaneet Kari Ruuhilahti 1996 sekä Ari Kyläniemi 2005 (tuolloin Oulun kendoseuran jäsen). Kendon yksilö SM mitaleja Porin kendoseuralla seuralla on vuodesta 1994; 1 kpl kultaa, 4 kpl hopeaa ja 5 kpl pronssia ja kendon joukkue SM-mitaleita vuodesta 1994 7 kpl hopeaa ja 9 kpl pronssia. Pertti Kyläniemi on sijoittunut useana vuonna SM-kisojen kahden parhaan joukkoon ja voittanut kahdesti arvostetun dan-cupin. Viime vuodet Jasper Meskanen on pitänyt hallussaan junioreiden SM-kultaa.


title: Porin Kendoseura

text: Pori Jazz-kendoleiri on vuodesta 1992 vuosittain järjestetty kendoleiri jolla opettajina toimii ulkomaisia edistyneitä kendo, iaido ja jodo senseitä. Pori Jazz-kendoleiri on kasvanut monipuolisten järjestelyjen ja laadukkaiden opettajiensa ansiosta kansainväliseksi kendoleiriksi, jonne saapuu joka vuosi paitsi ulkomaisia opettajia myös yhä enemmän ulkomaisia leireilijöitä. Nimensä mukaisesti Pori Jazz-kendoleiri järjestetään Porin seudulla Pori Jazz-festivaalin aikaan.


title: Clavis Mathematicae

text: Clavis Mathematicae () on englantilaisen matemaatikon William Oughtredin vuonna 1631 julkaisema matematiikkaa käsittelevä teos. Kirjassa Oughtred esittelee muun muassa nykyään käytetyn kertomerkin (×). Oughtredin muiden teosten tapaan myös "Clavis Mathematicae" oli hyvin tiiviisti kirjoitettu; se sisälsi vain 88 sivua. Teoksessa kuvataan myös hindu-arabialaista matematiikkaa.


title: Autonomismi

text: Autonomismi (, itse tai oma + "nomos", laki + -ismi) voi tarkoittaa seuraavia asioita:


title: Darkwing Duck (videopeli)

text: Darkwing Duck on Capcomin kehittämä ja julkaisema tasohyppelypeli, joka on julkaistu Nintendo Entertainment System -konsolille vuonna ja Game Boylle vuonna .


title: Darkwing Duck (videopeli)

text: Peli perustuu Disneyn vuosina 1991–1992 tuottamaan piirrossarjaan "Varjoankka". Huhtikuussa 2017 peli julkaistiin Microsoft Windowsille, PlayStation 4:lle ja Xbox Onelle osana "The Disney Afternoon Collection" -kokoelmaa.


title: Darkwing Duck (videopeli)

text: Peli tasohyppely, jossa pelihahmo voi roikkua kiinni irtaimistossa (esim. koukuissa tai vivuissa). Sitä voi pelata yksi pelaaja.


title: Darkwing Duck (videopeli)

text: Varjoankan tehtävänä on selvittää Ankkalan kaupungissa tapahtunut rikossarja, johon on osallisina rikollisryhmä K.A.N.A.:n jäsenet, jotka oleskelevat kaupungin eri osissa. Kun hän ensin on voittanut ryhmän jäsenet, hän joutuu rikollisryhmän päähenkilön Teräsnokan kanssa kaksintaisteluun.


title: Migdal HaEmek

text: Migdal HaEmek on kaupunki Israelin Pohjoisella hallintoalueella. Kaupunki on perustettu vuonna 1952 ja vuoden 2016 lopussa sen asukasluku oli 25 084.


title: Migdal HaEmek

text: Migdal HaEmek perustettiin vuonna 1952 ja sen tarkoituksena oli asuttaa väliaikaisilla leireillä tuolloin asuneita juutalaisia siirtolaisia. Varsinaisesti kaupunki alkoi kuitenkin kasvaa vatsa 1950-luvun loppupuolella, jolloin sinne perustettiin joitakin teollisuuslaitoksia, joista suurimmat valmistivat kosmetiikkaa. Kosmetiikka päätyi pääasiassa vientiin ja aikanaan vientitulojen laskettiin olevan per henkilö Migdal HaEmekissä Israelin korkein. Suuri osa kaupungin uusista asukkaista tuli Pohjois-Afrikasta ja etenkin Marokosta. Kaupunki Migdal HaEmekistä tehtiin vuonna 1988.


title: Migdal HaEmek

text: Migdal HaEmekin teollisuus käsittää nykyisin useita korkean teknologian yrityksiä. Kaupungissa on kolme teollisuusaluetta, jotka työllistävät myös sitä ympäröivän alueen asukkaita.


title: Migdal HaEmek

text: Migdal HaEmekin asukasluku vuoden 2016 lopussa oli 25 084.


title: Geometria (Descartes)

text: La Géométrie on René Descartesin vuonna 1637 julkaisema geometriaa käsittelevä teos, joka on laajennus "Metodin esitys" -teokseen. "La Géométriessa" Descartes esittelee niin sanotun karteesisen koordinaatiston, jossa on vaakasuora x-akseli ja pystysuora y-akseli. Teos oli tietynlainen läpimurto matematiikassa, sillä aiemmin oli luultu geometrian ja algebran olevan kaksi toisistaan täysin erillistä matematiikan haaraa. Teos vaikutti muun muassa Gottfried Leibnizin ja Isaac Newtonin ajatteluun.


title: Pelon ilmapiiri

text: Pelon ilmapiiri ("Domestic Disturbance") on vuonna 2001 ensi-iltansa saanut jännityselokuva. Elokuvan ohjasi Harold Becker ja pääosissa ovat John Travolta ja Vince Vaughn.


title: Pelon ilmapiiri

text: Elokuva kertoo Frank Morrisonista, joka on eronnut vaimostaan, ja vaimo on hankkinut jo uuden rikkaan miehen, Rickin. Frankin poika Danny epäilee Rickiä eikä viihdy hänen seurassaan. Danny näkee kuinka Rick tappaa miehen. Mutta kukaan ei usko Dannyn tarinoita paitsi Frank, joka alkaa itsekin tutkia Rickin taustoja ja löytää jotain synkkää miehen menneisyydestä.


title: Pelon ilmapiiri

text: Elokuvan budjetti oli 75 miljoonaa dollaria, mutta se tuotti kansainvälisesti vain 54 miljoonaa dollaria, joista Pohjois-Amerikassa 45 miljoonaa.


title: Porin kaupunginvaltuusto

text: Porin kaupunginvaltuusto on Porin kaupungin ylintä päätösvaltaa käyttävä elin. Porin valtuustossa on 59 jäsentä, jotka on valittu kuntavaaleissa neljän vuoden toimikaudeksi. Valtuusto kokoontuu pääsääntöisesti kerran kuussa ja kokoukset ovat julkisia.Lavian kuntaliitosta seuranneina vuosina 2015−2016 kuusi edustajaa Laviasta täydensi valtuustoa, jonka jäsenmäärä oli tilapäisesti 65.


title: Porin kaupunginvaltuusto

text: Noormarkun kuntaliitoksen jälkeisinä vuosina 2010−2012 valtuustossa toimivat väliaikaisesti kummankin kunnan valtuutetut ja jäsenmäärä oli 86.


title: Brooklyn Bridge

text: Brooklyn Bridge (), alkuperäiseltä nimeltään "New York and Brooklyn Bridge", on yhdistelmä vinoköysisillasta ja riippusillasta. Se on yksi Yhdysvaltain vanhimmista riippusilloista ja maailman ensimmäinen teräsvaijeririippusilta. Se sijaitsee New Yorkin kaupungissa ja ylittää East Riverin salmen. Arkkitehtuurin uusgoottilaista tyylisuuntaa edustava silta yhdistää toisiinsa Manhattanin ja Brooklynin hallintoalueet. Se rakennettiin vuosina 1870–1883 insinööri John Augustus Roeblingin suunnitelmien mukaisesti. Sillan kokonaispituus on 1 825 metriä ja pisin jänneväli on 486,3 metriä. Valmistumisestaan vuoteen 1903 saakka se oli maailman pisin riippusilta.


title: Vaanit

text: Vaanit olivat skandinaavisen mytologian toinen jumalsuku aasojen ohella. Vaanit olivat vaurauden, hedelmällisyyden ja kaupan jumalia. Heihin kuuluivat muun muassa Freyr, Freija ja Njord. Heidän asuinpaikkansa on Vanaheim. Muinaisina aikoina aasat ja vaanit olivat sodassa keskenään. Kun sotaisat aasat olivat kiduttaneet vaanien jumalatarta Gullveigia, vaativat vaanit aasoilta hyvityksenä rahaa tai tasavertaisuutensa tunnustamista. Aasat julistivat sodan, mutta kärsivät useita tappioita kunnes tunnustivat vaanit tasaveroisiksi. Rauhan takeeksi vaanit lähettivät Njordin ja Freyrin aasojen luo ja aasat puolestaan Hoenirin ja Mimirin vaanien luo. Runoilija-jumala Kvasir syntyi, kun kaksi jumalheimoa sekoittivat rauhaa juhlistaakseen sylkensä samassa maljassa.


title: Vaanit

text: Aasojen ja vaanien kamppailu ja heidän myöhempi sovintonsa saattavat kuvastaa kahden elämäntavan välistä vastakkainasettelua – talonpojan ja soturin elämän eroa.


title: Vaanit

text: Saksalainen uskontotieteilijä Rudolf Simek on esittänyt vuonna 2005, että sana "vaani" on alkuaan tarkoittanut yksinkertaisesti jumalaa, ja että ajatus vaaneista erillisenä jumalsukuna olisi lähtöisin vasta Snorri Sturlusonin mytologisista spekulaatioista.


title: Old School

text: Old School on vuonna 2003 ensi-iltansa saanut komediaelokuva. Elokuvan ohjasi Todd Phillips ja pääosissa ovat Will Ferrell, Vince Vaughn ja Luke Wilson.


title: Old School

text: Elokuva kertoo kaveriporukasta, johon kuuluvat Frank, Beanie ja Mitch. Heillä ei mene kovinkaan hyvin perhe-elämässä. Mitch muuttaa asumaan omaan taloon vaimonsa luota. Beanie muuttaa talon heti villiksi juhlimispaikaksi. Tästä kaverukset saavat idean perustaa veljeskunnan. Puhe veljeskunnasta leviää ja kohta veljeskuntaan on pyrkimässä jos jonkinlaista porukkaa.


title: Ruotsi Eurovision tanssikilpailussa

text: Ruotsi osallistui kaikkien aikojen ensimmäiseen Eurovision tanssikilpailuun, joka järjestettiin Lontoossa 1. syyskuuta 2007. Ruotsia edustivat tuolloin Ruotsin "Tanssii tähtien kanssa" ohjelmasta tutuksi tulleet Cecilia Ehrling ja Martin Lidberg. Ruotsi sijoittui 14. sijalle.


title: Ruotsi Eurovision tanssikilpailussa

text: Ruotsi sai pisteitä seuraavilta mailta: Irlanti (1), Venäjä (1), Tanska (5) ja Suomi (8).


title: Mickaël Pagis

text: Mickaël Pagis (s. 17. elokuuta 1973, Angers, Ranska) on ranskalainen jalkapalloilija, joka edustaa Ranskan korkeimmalla sarjatasolla pelaavaa Rennesiä. 180 senttimetriä pitkän Pagisin pelipaikka on hyökkääjä.


title: Mickaël Pagis

text: Pagis tunnetaan lempinimellä "Pagistral", joka on muodostettu hänen sukunimensä ja ranskan kielessä loistavaa tarkoittavan "magistral"-sanan yhdistelmänä.


title: Puertoriconamatsoni

text: Puertoriconamatsoni ("Amazona vittata") on äärimmäisen uhanalainen amerikkalainen papukaija. Vuonna 2006 luonnossa laskettiin elävän 44 yksilöä. Lajia on aiemmin pyydystetty sekä ravinnoksi että lemmikkieläimiksi.


title: Puertoriconamatsoni

text:
Linnun pituus on noin 30 cm ja paino vajaat 300 grammaa. Sen höyhenpuku on pääosin vihreä, otsa on punainen ja silmien ympärillä valkoiset renkaat. Sukupuolet ovat samannäköisiä.
Puertoriconamatsoni on kotoperäinen Puerto Ricolla. Vielä siihen aikaan kun Kolumbus saapui saarelle, laji oli yleinen, mutta sen kanta väheni rajusti metsästyksen, tuholaismyrkkyjen ja ihmisen mukanaan tuomien vieraslajien kuten rotan ja mehiläisen aiheuttaman kilpailun takia. Hurrikaani Hugo vuonna 1989 surmasi yli puolet silloisesta kannasta.


title: Kreikan koripallomaajoukkue

text: Kreikan koripallomaajoukkue edustaa Kreikkaa koripallon maajoukkuekilpailuissa.


title: Kreikan koripallomaajoukkue

text: Kreikan koripallomaajoukkue osallistui ensimmäisen kerran olympialaisiin Helsingissä 1952 ja sijoittui 17:nneksi. Seuraava esiintyminen tapahtui Atlantassa 1996, jolloin joukkue sijoittui viidenneksi. Myös Ateenassa 2004 ja Pekingissä 2008 tuloksena oli viides sija.


title: Kreikan koripallomaajoukkue

text: Maailmanmestaruuskilpailuihin Kreikka on selviytynyt vuodesta 1986 alkaen yhtä poikkeusta (2002) lukuun ottamatta. Ensimmäisellä kerralla joukkue sijoittui kymmenenneksi ja sen tähtipelaaja Nikos Galis oli kisojen paras pistemies. Vuonna 1990 Kreikka sijoittui kuudenneksi ja vuonna 1994 neljänneksi hävittyään pronssiottelussa Kroatialle pistein 60–78. Vuonna 1998 Kreikka ylsi jälleen pronssiotteluun, jossa se hävisi Yhdysvalloille 61–84. Vuonna 2006 se saavutti hopeaa. MM-kilpailuissa 2010 Kreikka oli yhdestoista ja 2014 yhdeksäs .


title: Kreikan koripallomaajoukkue

text: Japanissa järjestetyissä vuoden 2006 MM-kisoissa Kreikka voitti koripallohistoriansa ensimmäisen MM-mitalin. Välierässä se voitti Yhdysvallat pistein 101–95. Vasileios Spanulis teki tuossa ottelussa 22 pistettä. Finaalissa Kreikka hävisi Espanjalle selvin pistein 47–70. Mihális Kakioúzis teki finaalissa 17 ja kisojen tähtiviisikkoon valittu Theodoros Papalukas 10 pistettä. Kreikan valmentajana toimi Panayótis Yannákis, joka pelasi aikoinaan itsekin Kreikan maajoukkueessa.


title: Kreikan koripallomaajoukkue

text: Kreikka on saavuttanut viisi mitalia koripallon EM-kisoissa. Vuonna 1949 se sai pronssia. Tähtipelaajansa Nikos Galisin johdolla joukkue voitti kultaa 1987 ja hopeaa 1989. Vuoden 2005 kisoissa Kreikka voitti toisen Euroopan mestaruutensa, kun se kukisti finaalissa Saksan pistein 78–62. Vuoden 2007 EM-kisoissa hallitsevat mestarit sijoittuivat neljänneksi. Mitaleille maa palasi vuonna 2009 saavuttamalla pronssia. Vuoden 2011 EM-kisoissa Kreikka sijoittui kuudenneksi ja vuonna 2013 sijalle 11. Vuoden 2015 EM-kilpailuissa Kreikka oli viides ja 2017 kahdeksas.


title: Laktaattidehydrogenaasi

text: Laktaattidehydrogenaasi (LD, LDH) on solulimassa sijaitseva entsyymi, jota esiintyy lukuisilla eliöillä, pääasiassa kasveilla ja eläimillä. Ihmisellä laktaattidehydrogenaasia on monissa kudoksissa, kuten maksassa, sydämessä, lihaksissa, munuaisissa, punasoluissa, keuhkoissa ja haimassa. Entsyymi katalysoi reaktiota, jossa palorypälehappo eli pyruvaatti pelkistetään maitohapoksi eli laktaatiksi anaerobisesti. Reaktio on eräs glykolyysin osista. Laktaattidehydrogenaasi voi myös hapettaa laktaatin pyruvaatiksi.


title: Laktaattidehydrogenaasi

text: Laktaattidehydrogenaasilla on viisi isoentsyymiä (LD1–LD5):


title: Laktaattidehydrogenaasi

text: Laktaattidehydrogenaasilla on neljä alayksikköä, jotka muodostavat tetrameerin. Isoentsyymit koostuvat H (""heart"")- tai M (""muscle"")-alayksiköistä tai niiden yhdistelmistä. M-alayksikköä koodaa 11p15.4 -kromosomissa sijaitseva "LDHA" -geeni, ja H-alayksikköä koodaa 12p12.2-p12.1 -kromosomin "LDHB" -geeni.


title: Laktaattidehydrogenaasi

text: Plasman LD-pitoisuus voidaan mitata epäiltäessä jonkin elimen vauriota, esimerkiksi sydäninfarktia tai keuhkoveritulppaa, mutta mittaus ei kerro, mistä elimestä entsyymipäästö on peräisin. LD-arvo nousee 1–3 vuorokauden kuluttua elinvauriosta ja säilyy koholla 7–10 vuorokautta.


title: Iso-Britannia Eurovision tanssikilpailussa

text: Iso-Britannia osallistui historiansa ensimmäiseen Eurovision tanssikilpailuun, joka järjestettiin Lontoossa 1. syyskuuta 2007. Ison-Britannian tanssipari Brendan Cole ja Camilla Dallerup jäivät kauas voitosta sijoituttua 15. sijalle, vaikka Iso-Britannia oli yksi kilpailun ennakkosuosikeista.


text: Isolle-Britannialle antoivat pisteitä seuraavat maat: Tanska (3), Kreikka (3), Liettua (5) ja Irlanti (7).


title: Vepsä (Tohmajärvi)

text: Vepsä on Tohmajärven kylä Pohjois-Karjalassa. Kylältä on matkaa Tohmajärven keskustaan 25 km ja Joensuuhun 85 km.


title: Vladimir Šainski

text: Vladimir Jakovlevitš Šainski (; 12. joulukuuta 1925 – 25. joulukuuta 2017) oli venäläinen säveltäjä.


title: Vladimir Šainski

text: Šainski syntyi Kiovassa ja aloitti siellä musiikinopintonsa lapsena. Vuonna 1942 hän päätyi perheensä kanssa evakoksi Taškentiin. Hän joutui armeijaan vuonna 1943, selvisi toisesta maailmansodasta ja aloitti sen jälkeen opintonsa Moskovan konservatoriossa. Hän valmistui vuonna 1949 viulistina.


title: Vladimir Šainski

text: Sävellykseen Šainski syventyi myöhemmin Bakussa. Hänen varhaisimpien teostensa joukkoon lukeutuvat jousikvartetto vuodelta 1963 sekä sinfonia vuodelta 1965. Hän sävelsi muun muassa musiikkia lapsille, suosittuja lauluja ja elokuva-/animaatiomusiikkia. Hänet on palkittu useilla korkea-arvoisilla palkinnoilla, kuten Neuvostoliiton valtionpalkinnolla vuonna 1981.


title: Vladimir Šainski

text: Hänen säveltämänsä laulu "Песенка крокодила Гены" (”Krokotiili Genan laulu”) tunnetaan Suomessa M. A. Nummisen sanoittamana nimellä ”Minä soitan harmonikkaa”.


title: Sveitsi Eurovision tanssikilpailussa

text: Sveitsi osallistui historiansa ensimmäiseen Eurovision tanssikilpailuun, joka järjestetettiin Lontoossa 1. syyskuuta 2007. Sveitsin tanssipari Denise Biellmann ja Sven Ninnemann eivät saaneet ainuttakaan pistettä ja sijoittuivat näin ollen viimeiselle sijalle.


title: Sveitsi Eurovision tanssikilpailussa

text: Sveitsi ei aio osallistua vuonna 2008.


title: New Hampshire State House

text: New Hampshire State House on New Hampshiren osavaltion lainsäädäntörakennus Concordissa, Yhdysvalloissa. Rakennuksessa toimii New Hampshiren kaksikamarinen osavaltioparlamentti ja osavaltiohallitus, ja siellä sijaitsee myös osavaltion kuvernöörin toimisto. Se on rakennettu vuosien 1815 ja 1818 välillä arkkitehti Albe Cadyn suunnitelmien pohjalta. Parlamentin ensimmäinen istunto rakennuksessa pidettiin vuonna 1819.


title: Måns Hedström

text: Måns Erik Hedström (26. lokakuuta 1943 Helsinki – 21. elokuuta 2005 Helsinki) oli suomalainen teatterilavastaja, pukusuunnittelija ja graafikko. Koulutukseltaan hän oli sisustusarkkitehti. Hän oli yksi Kom-teatterin perustajista ja vaikutti suuresti teatterin alkuaikojen visuaaliseen ilmeeseen. Hänet tunnetaan myös erityisesti Love Records -yhtiölle suunnittelemistaan äänilevynkansista.


title: Måns Hedström

text: Kom-teatterin kauden jälkeen Hedström teki paljon yhteistyötä ohjaaja Kalle Holmbergin kanssa. Se alkoi Turun kaupunginteatterin "Seitsemästä veljeksestä" ja "Kuningas Learista" ja jatkui Helsingin Kaupunginteatterin "Ilmiantajassa" ja "Noitaympyrässä". Hedström suunnitteli myös puvustuksen Holmbergin televisiospektaakkeliin "Rauta-aika".


title: Måns Hedström

text: Teatteritutkija Laura Gröndahlin mukaan Hedströmin pelkistetyt mutta tarkkaan mietityt lavastusratkaisut syntyivät aluksi paljolti käytännön rajoitteiden ansiosta, kun Kom-teatteri joutui esiintymään väliaikaisissa tiloissa ja tuottamaan esityksensä pienillä budjeteilla. "Kuolemanlaivassa" näyttelijät kahlasivat savivellissä, Shakespearen "Myrskyssä" mustissa muovikalvoissa, "Tervahanhen" lavastuksena oli porontaljoja, näytelmässä "En kvinna" naisten alusvaatteita. Sama pelkistyneisyys ja kekseliäisyys jatkui Hedströmin töissä myös suuremman budjetin laitosteatterituotannoissa, joita hän lavasti paljon myös vuonna 1983 valmistuneeseen Lahden kaupunginteatteriin. Vuosina 1988–1995 hän teki visuaalista suunnittelua myös Suomen Kansallisteatterin produktioihin. Viimeiset lavastustyönsä Hedström teki puolisonsa Heini Tolan johtamassa Teatteri Avoimissa Ovissa Helsingin Museokadulla.


title: Måns Hedström

text: Måns Hedström oli perustamassa Suomen Oistat-keskusta, joka oli skenografien kansainvälisen yhteistyöjärjestön OISTATin (Organisation Internationale des Scénographes, Techniciens et Architectes de Théâtre) paikallisosasto. Hän toimi sen puheenjohtajana 1974–1977 ja valittiin myöhemmin sen kunniajäseneksi.


title: Måns Hedström

text: Hedström on myös sanoittanut yhden laulun Love Recordsin vuonna 1969 julkaisemalle albumille "Lautanen Guatemalan verta".


title: Måns Hedström

text: Hedström kuoli vuonna 2005. Pari vuotta myöhemmin Teatterimuseo kokosi hänen töitään näyttelyksi "Ajatuksella".


title: New Hampshiren yliopisto

text: New Hampshiren yliopisto () on julkinen tutkimusyliopisto New Hampshiren osavaltiossa Yhdysvalloissa. Sen pääkampus sijaitsee Durhamin kaupungissa. Yliopisto on noin 16 000 opiskelijallaan osavaltionsa suurin yliopisto. Se on perustettu vuonna 1866 nimellä "New Hampshire College of Agriculture and the Mechanic Arts".


title: New Hampshiren yliopisto

text: Durhamin pääkampuksen lisäksi yliopistolla on college Manchesterin kaupungissa ja lakitieteellinen tiedekunta osavaltion pääkaupungissa Concordissa.


title: New Hampshiren yliopisto

text: UNH tarjoaa undergraduate-tason opintoja noin sadassa pääaineessa sekä master-tason opintoja liiketalouden, tekniikan, kasvatustieteen ja oikeustieteen aloilla. Lukuvuonna 2016–2017 opiskelu maksaa osavaltiossa asuvalle vajaat 18 000 dollaria ja muualta tulevalle noin 31 500 dollaria lukuvuotta kohti.


title: Demofon

text: Demofon () oli kreikkalaisessa mytologiassa Ateenan kuningas. Hän oli Theseuksen ja Faidran poika ja siten Akamaan, jonka kanssa hän osallistui Troijan sotaan, veli. Molempien mainitaan olleen niiden neljänkymmenen sankarin joukossa, jotka piiloutuivat Troijan hevoseen. Sodan jälkeen hän vaati isoäitinsä Aithran, joka oli siepattu Helenan kanssa yhtä aikaa, palauttamista. Helenan oltua asiasta samaa mieltä Agamemnon päästi tämän vapaaksi.


title: Demofon

text: Paluumatkalla Demofon nousi maihin Traakian Bisalterissa ja rakastui siellä Fyllikseen, Traakian kuninkaan tyttäreen. Hän nai tämän ja peri samalla valtaistuimen. Demofon jatkoi matkaansa edelleen Ateenaan luvaten palata takaisin. Kun näin ei kuitenkaan tapahtunut, riisti Fyllis itseltään hengen.


title: Demofon

text: Demofonin oletetaan tuoneen Troijasta palladionin mukanaan Ateenaan. Hän myös myönsi turvapaikan herakleideille Ateenasta suojaksi Eurystheukselta. Demofonin kuoltua pudottuaan hevosen selästä hänen pojastaan Oksynteksesta tuli kuningas.


title: Whitecross

text: Whitecross on yhdysvaltalainen kristillinen metalliyhtye, joka perustettiin vuonna 1986 Chicagossa. Yhtye julkaisi ensimmäisen albuminsa seuraavana vuonna. Whitecrossin varhaisia albumeita verrattiin usein Ratt-yhtyeeseen. Julkaisuja yhdistää nopea ja tekninen kitaratyöskentely. Sen jälkeen kun kitaristi Rex Carroll jätti Whitecrossin vuonna 1992, yhtyeen ilmaisu koki jyrkän muutoksen. Ero vanhaan tyyliin oli niin suuri, että monet Whitecross-ihailijat suosivat selkeästi joko yhtyeen vanhaa tai uutta tuotantoa.


title: Whitecross

text: Whitecross on voittanut kolme GMA Dove -palkintoa: kaksi kategoriassa "hard music album of the year" albumeillaan "Triumphant Return" (vuonna 1990) ja "In the Kingdom" (vuonna 1992) ja yhden "Come unto the Light" -kappaleestaan albumilta "Unveiled" kategoriassa "hard music recorded song of the year" vuonna 1995.


title: Whitecross

text: Vuonna 1998 laulaja Scott Wenzel piti kahden vuoden tauon, ja meni lähetystyöhän Etelä-Amerikkaan. Tämän vuoksi Whitecross vietti hiljaiseloa. Seitsemän vuoden aikana yhtye ei ollut juuri toiminnassa, lukuun ottamatta muutamaa paluukonserttia, joissa olivat mukana sekä Wenzel että Carroll vuonna 2002.


title: Whitecross

text: Vuonna 2005 Wenzel ja Carroll palasivat Whitecrossiin, ja äänittivät albumin "Nineteen Eighty Seven". Albumi sisältää yhdeksän kymmenestä ensimmäisen albumin "Whitecross" kappaleesta uudelleen äänitettynä sekä "You're Mine" ja "Love on the Line" -kappaleet, joista jälkimmäistä ei aiemmin ole julkaistu cd:llä. Lisäksi albumilla on Rex Carrollin uusi pelkästään soittimellinen kitarakappale.


title: Whitecross

text: Whitecross suunnittelee äänittävänsä uutta musiikkituotantoa cd:tä varten. Rex Carroll taas saattaa julkaista kitarasoolo-cd:n.


title: Josefina de Vasconcellos

text: Josefina Alys Hermes de Vasconcellos (26. lokakuuta 1904 – 20. heinäkuuta 2005) oli brasilialais-englantilainen veistotaiteilija.


title: Josefina de Vasconcellos

text: Vasconcellosin isä oli varakas brasilialainen diplomaatti, ja tytär jakoi jo lapsuutensa kahden valtion välillä. Vuonna 1921 hän pääsi stipendillä Lontoon Royal Academyyn. 19-vuotiaana hänet kelpuutettiin Pariisin Académie de la Grande Chaumièreen, jossa häntä opetti Antoine Bourdelle. Ennen paluutaan Britanniaan hän ennätti opiskella myös Libero Andreottin johdolla Firenzessä.


title: Josefina de Vasconcellos

text: Vuonna 1930 Josefina de Vasconcellos nai brittiläisen Delmar Bannerin. Hän liittyi myös anglikaaniseen kirkkoon, ja vuonna 1985 hänestä tehtiin Brittiläisen imperiumin ritarikunnan jäsen. Suuren osan urastaan hän työskenteli Cumbriassa; viimeinen työ "Escape to Light" valmistui vuonna 2001.


title: Josefina de Vasconcellos

text: Vasconcellos kuoli 100-vuotiaana hoitokodissa Blackpoolissa.


title: Josefina de Vasconcellos

text: Tunnetuimpia töitä Josefina de Vasconcellosin tuotannosta ovat toisen maailmansodan jälkeen syntyneet muistomerkit "Prince of Peace" (1950), "The Last Chimera" (1950) ja "The Hand" (1955). Vuodelta 1955 on niin ikään peräisin "Mary and Child", joka on nähtävillä St Paulin katedraalin kryptassa. Vuonna 1977 häneltä valmistui tilaustyönä "Reunion", joka toisen maailmansodan päättymisen 50-vuotisjuhlan kunniaksi vuonna 1995 nimettiin uudelleen "Reconcilliationiksi".


title: Jyrkän lentokenttä

text: Sonkajärven–Jyrkän lentokenttä on Sonkajärven kunnan Jyrkän kylässä sijainnut lentokenttä. Kenttä sijaitsi Kiltuantien, Ahomäentien ja Jyrkäntien (yhdystie 5862) rajaamalla alueella. Kenttä ei ole enää käytössä, ja se on vesakoitunut.


title: Jyrkän lentokenttä

text: Kenttää on aiemmin käytetty runsaasti maa- ja metsätalouden lannoituskoneiden tukikohtana.


title: Peitepuikko

text: Peitepuikko on kosmetiikkatuote, joka on tarkoitettu ihon epäpuhtauksien (esimerkiksi finnien) peittämiseen ja tummiin silmänaluksiin. Peitepuikko muistuttaa ulkonäöltään normaalia huulipunaa, joskin se on ihonväristä. Peitepuikkoja on monia eri sävyjä. Joskus peitepuikkoa levitetään myös huulille luomaan niin sanotut nudehuulet. Osa peitepuikoista sisältää ihoa hoitavia aineita.


title: Jacinto Quincoces

text: Jacinto Fernández de Quincoces y López de Arbina (17. heinäkuuta 1905 Barakaldo, Vizcayan maakunta, Espanja – 10. toukokuuta 1997 Valencia, Valencian maakunta, Espanja) oli espanjalainen jalkapalloilija ja jalkapallovalmentaja.


title: Jacinto Quincoces

text: Quincoces oli yksi aikansa tunnetuimpia puolustajia. Hän edusti pelaajaurallaan Alavésia ja Madridia (nykyisin Real Madrid), joista jälkimmäisessä hän voitti kahdesti sekä Espanjan pääsarjamestaruuden että Espanjan cupin. Quincoces pelasi myös 25 maaottelua Espanjan maajoukkueessa vuosina 1928–1936, ja kuului joukkueen kokoonpanoon Italiassa järjestetyissä vuoden 1934 MM-kilpailuissa.


title: Jacinto Quincoces

text: Valmentajaurallaan Quincoces valmensi neljää eri espanjalaista seurajoukkuetta. Hän myös valmensi maajoukkuetta kahden ottelun ajan vuonna 1945. Kaudella 1945–1946 hän voitti Real Madridin valmentajana kolmannen cup-mestaruutensa. Viimeksi Quincoces valmensi Valenciaa kaudella 1959–1960, ja Valenciassa hän myös kuoli vuonna 1997.


title: Nokkakalat

text: Nokkakalat (Beloniformes) on viuhkaeväisten luokkaan kuuluva kalalahko, jonka lajeja elää sekä makeissa että suolaisissa vesissä. Se jakaantuu viiteen heimoon: medakat (Adrianichthyidae), nokkakalat (Belonidae; varsinaiset nokkakalat), liitokalat (Exocoetidae), puolinokkakalat (Hemiramphidae) ja makrillihauet (Scomberesocidae). Nokkahammaskarppeja lukuun ottamatta kaikki lahkon kalat ovat virtaviivaisia keskikokoisia kaloja, jotka elävät lähellä veden pintaa ja käyttävät ravinnokseen leviä, planktonia tai muita pieniä eläimiä. Useimmat nokkakalat ovat suolaisen veden merikaloja. Muutama varsinainen nokkakala- ja puolinokkakalalaji elää myös murtovesissä tai makeissa vesissä.


title: Nokkakalat

text: Lahko jaetaan toisinaan kahteen alalahkoon: nokkahammaskarpit ja nokkakalat. Nokkahammaskarppien alalahkoon kuuluu vain yksi heimo, ja nokkakalojen alalahkoon loput neljä. Aiemmin nokkahammaskarpit luettiin hammaskarppikalojen lahkoon, mutta tarkemmat analyysit ovat paljastaneet läheisemmän sukulaisuuden nokkakaloihin. Nokkakaloilla esiintyy hyvin kiintoisia ja monivivaihteisia leukamuotoja. Perusmuotona on nokkahammaskarppeja lukuun ottamatta selvästi pidentynyt alaleuka. Liitokaloilla pidentynyt alaleuka kuitenkin häviää aikuiseksi kasvaneilla kaloilla.


title: Nokkakalat

text: Nokkakalojen tunnetuimpiin lajeihin kuuluvat itse nokkakala, jota esiintyy Itämeressäkin, sekä liitokala.


title: Kevin Sharp

text: Kevin Grant Sharp (10. joulukuuta 1970 – 19. huhtikuuta 2014) oli yhdysvaltalainen countrymuusikko.


title: Kevin Sharp

text: Sharp syntyi Kaliforniassa ja muutti 7-vuotiaana Idahoon. Hän palasi perheineen Kaliforniaan vuonna 1985 ja jatkoi siellä musiikkiharrastustaan. Hän sairastui vuonna 1989 Ewingin sarkoomaan, josta hän toipui, mutta jonka vaatimat hoidot aiheuttivat hänen kaljuuntumisensa.


title: Kevin Sharp

text: Sharp sai levytyssopimuksen Elektra Recordsilta, ja ensimmäinen albumi "Measure of a Man" ilmestyi marraskuussa 1996. Albumilta julkaistu single (Tony Richin ”Nobody Knows” -cover) oli huomattava menestys ja vietti neljä viikkoa Billboardin Hot Country Songs -listalla. Syövästä toipuneena Sharp on tehnyt työtä myös Make-a-Wish Foundationille.


title: Kevin Sharp

text: Sharpin maine perustuu lähinnä kahteen ensimmäiseen albumiin. Kaupalliselta menestykseltään aiempaa heikommaksi jäänyttä "Love Is" -albumia (1998) seurasi pitkä tauko. Vuonna 2005 ilmestyi hänen kolmas albuminsa "Make a Wish", jonka singlet kuitenkin jäivät vaille listasijoituksia. Esittäjänsä keskeisin kappale ”Nobody Knows” oli aikanaan Broadcast Music Incorporatedin ”vuoden laulu”. Hänet palkitsi lisäksi Country Music Association.


title: Ride the Sky

text: Ride the Sky oli saksalais-ruotsalainen power metal-vaikutteista progressiivista metallia soittava yhtye. Sen perusti Helloweenin, Gamma Rayn ja Masterplanin entinen rumpali Uli Kusch vuonna 2006 tavattuaan yhtyeen tulevan laulajan Bjørn Janssonin. Kusch ja Jansson alkoivat yhdessä kirjoittaa kappalemateriaalia ja saatuaan projektiin muut soittajat mukaan yhtye äänitti debyyttiabuminsa New Protectionin. Keväällä 2008 yhtye ilmoitti lopettavansa toimintansa.


title: Ken Adam

text: Sir Kenneth ”Ken” Hugo Adam (syntyjään Klaus Hugo Adam, 5. helmikuuta 1921 Berliini – 10. maaliskuuta 2016 Lontoo) oli saksalaissyntyinen brittiläinen elokuvalavastaja.


title: Ken Adam

text: Adam syntyi Berliinissä juutalaiseen perheeseen. Natsipuolue nousi Saksassa valtaan vuonna 1933, ja Sturmabteilungin häirintä ajoi perheen vaatekaupan konkurssiin. Seuraavana vuonna perhe muutti Englantiin, ja Adam sai sittemmin maan kansalaisuuden. Adam oli toisen maailmansodan veteraani Royal Air Forcen lentäjänä. Hän oli yksi kolmesta sodanajan saksalaissyntyisestä RAF-lentäjästä. Toiset kaksi olivat hänen veljensä ja Peter Stevens. Adam lyötiin ritariksi vuonna 2003.


title: Ken Adam

text: Adam tuli tunnetuksi lähinnä työstään "James Bond" -elokuvien parissa. Niiden joukkoon lukeutuvat kuuluisina esimerkkeinä "007 ja Kultasormi" (1964) ja "007 rakastettuni" (1977). Hän oli kaksinkertainen Oscar-palkittu (paras lavastus) ja kaksinkertainen Bafta-palkittu. Hänelle myönnettiin vuonna 2002 Art Directors Guildin elinikäisten saavutusten palkinto.


title: Ken Adam

text: Ken Adam luovutti koko taiteellisen kokoelmansa Deutsche Kinemathekille. Kokoelmaa esittelevät verkkosivut avautuvat vuonna 2016.


title: Kotkan kaupunginkirjasto

text: Kotkan kaupunginkirjasto on Kotkassa sijaitseva kirjasto. Kaupunginkirjasto aloitti toimintansa vuonna 1880. Nykyinen pääkirjaston rakennus valmistui vuonna 1977 Kirkkokadulle Kotkan kirkon viereen.


title: Kotkan kaupunginkirjasto

text: Kaupunginkirjastoon kuuluu pääkirjaston lisäksi kaksi lähikirjastoa eli Karhulan kirjasto ja Karhuvuoren kirjasto sekä kirjastoauto Ilona. Kuntaliitosten myötä Kotkan kaupunginkirjastoon liittyivät vuonna 1977 Karhulan kauppalankirjasto ja Kymin kunnankirjasto.


title: Kotkan kaupunginkirjasto

text: Kotkan kaupunginkirjasto kuuluu Kymenlaakson kirjastojen yhteiseen KYYTI-tietojärjestelmään.


title: Kotkan kaupunginkirjasto

text: Kaupunginkirjaston suunnittelijoita olivat arkkitehdit Lauri Heinänen, Mikael Enegren ja Juha Rouhiainen. Rakennuksen pinta-ala on 6 000 m², josta kirjaston osuus on 4 500 m². Rakennuksessa toimivat myös Kotkan seudun musiikkiopisto ja Kotkan kaupunginarkisto. Kirjastossa sijaitsevat myös nettikahvila Café Sonetti, kaksi tutkijanhuonetta ja musiikin ja kuvan editointitila.


title: Kotkan kaupunginkirjasto

text: Uhkaava vaara on kotkalaisen Nitro Gamesin kehittämä Kotkan kaupunginkirjastossa pelattava kirjapeli. Pelin ovat käsikirjoittaneet kotkalaiset yhdeksäsluokkalaiset nuoret. Siinä seikkaillaan Kotkassa ja taistellaan zombeja ja örkkejä vastaan. Pelin musiikki ja kuvat ovat kotkalaisten taiteilijoiden tekemiä. Pelin teknisen puolen on hoitanut Kim Soares.


title: Italian koripallomaajoukkue

text: Italian koripallomaajoukkue edustaa Italiaa koripallon maajoukkuekilpailuissa.


title: Italian koripallomaajoukkue

text: Koripallo oli ensimmäisen kerran virallisena lajina olympialaisissa Berliinissä 1936 ja Italia oli mukana sijoittuen seitsemänneksi. Lontoossa 1948 maa jäi sijalle 17 eikä selviytynyt mukaan kaksiin seuraaviin kisoihin. Kotikisoissaan Roomassa 1960 Italian joukkue sijoittui neljänneksi, kun pronssia lopulta vienyt Brasilia oli välierälohkon ottelussa parempi pistein 75–78. Seuraavissa kisoissa tuloksena olivat sijat 5 ja 8 ja Münchenissä 1972 neljäs sija, kun pronssiottelussa Kuuba oli parempi pistein 65–66. Montrealissa 1976 Italia sijoittui viidenneksi.


title: Italian koripallomaajoukkue

text: Moskovassa 1980 Italia oli mukana yhtenä harvoista länsimaista, ja Sandro Gamban valmentama joukkue sai hopeaa hävittyään finaalissa Jugoslavialle 77–86. Los Angelesin 1984 boikottikisoissa Italia oli viides, mutta kolmiin seuraaviin kisoihin se ei päässyt mukaan.


title: Italian koripallomaajoukkue

text: Italia palasi olympiakentille Sydneyssä 2000 sijoittuen viidenneksi. Ateenan 2004 olympialaisissa Carlo Recalcatin valmentama joukkue sai hopeaa. Välierässä se voitti Liettuan mutta hävisi finaalissa Argentiinalle 69–84. Seuraaviin kolmiin olympialaisiin Italia ei selviytynyt.


title: Italian koripallomaajoukkue

text: Maailmanmestaruuskilpailuihin Italian koripalloilijat osallistuivat ensimmäisen kerran 1963 sijoittuen seitsemänneksi. Neljä vuotta myöhemmin tuloksena oli yhdeksäs ja vuonna 1970 neljäs sija. Seuraaviin kisoihin Italia ei päässyt mukaan mutta vuonna 1978 joukkue sijoittui jälleen neljänneksi, mitä parempaan saavutukseen maa ei MM-kisoissa ole pystynyt. Vuonna 1986 joukkue sijoittui kuudenneksi, 1990 yhdeksänneksi, 1998 kuudenneksi ja 2006 yhdeksänneksi. Vuosien 2010 ja 2014 kisoihin Italia ei selvinnyt.


title: Italian koripallomaajoukkue

text: Miesten EM-kisoissa Italian maajoukkue on saavuttanut 10 mitalia – ensimmäisen jo vuonna 1937. Kultaa Italia on saanut kaksista viimeisistä Ranskassa järjestetyistä kisoista. Sandro Gamban valmentama joukkue voitti kultaa 1983 ja Bogdan Tanjevićin valmentama ryhmä 1999. Hopeaa se on saavuttanut 1937, 1946, 1991 ja 1997 sekä pronssia 1971, 1975, 1985 ja 2003.


title: Italian koripallomaajoukkue

text: Espanjassa järjestetyissä vuoden 2007 EM-kisoissa Italia sijoittui yhdeksänneksi. Maa ei päässyt vuoden 2009 EM-kisoihin, jolloin 21 perättäisen EM-kisaedustuksen putki katkesti. Vuoden 2011 EM-kisoissa Italia oli jälleen mukana mutta voitti viidestä alkulohko-ottelustaan vain yhden eikä selviytynyt 12 parhaan joukkoon.


title: Italian koripallomaajoukkue

text: Vuoden 2013 EM-kisoissa Italia voitti alkulohkonsa tappioitta ja sijoittui jatkolohkossaan kolmanneksi kolmella voitolla ja kahdella tappiolla. Puolivälierissä se hävisi Liettualle sekä sijoitusotteluissa Ukrainalle ja Serbialle, joten sen lopullinen sijoitus oli kahdeksas. Vuoden 2015 EM-kilpailuissa italia oli kuudes ja 2017 seitsemäs.


title: Suzie Q

text: Suzie Q on laulaja-kitaristi Dale Hawkinsin ja kitaristi James Burtonin tekemä kappale. Myös Jewel/Paula Recordsin omistaja Stan Lewis ja Eleanor Broadwater ovat olleet osallisia kappaleen kirjoittamisessa.


title: Suzie Q

text: The Rolling Stonesin versio on albumeilla "12 X 5" (Julkaistu vuonna 1964 Yhdysvalloissa) ja "The Rolling Stones No. 2" (Julkaistu vuonna 1965 Isossa-Britanniassa). Kappaleen kesto on 1:51.


title: Suzie Q

text: Creedence Clearwater Revivalin versio on vuonna 1968 julkaistulla debyyttialbumilla "Creedence Clearwater Revival". Kappaleen kesto on 8:36.


title: Evan Sabara

text: Evan Sabara (s. 14. kesäkuuta 1992 Torrance, Kalifornia) on yhdysvaltalainen näyttelijä. Hän voitti erikoispalkinnon Young Artistin loistavasta ääninäyttelystä, jonka Sabara jakoi yhdentoista muun näyttelijän kanssa elokuvassa Napapiirin pikajuna.


title: Evan Sabara

text: Sabaran näyttelijä ura alkoi televisiosarjasta "Teho-osasto", jossa hän esiintyi vuonna 1998. Tämän jälkeen Sabara on tehnyt äänirooleja muutamiin animaatioelokuviin ja tehnyt vierailevia esiintymisiä televisiosarjoissa kuten "Amyn lailla" ja "Veljemme on nero". Hän teki myös stuntteja elokuvaan "Spy kids 2 – Kadotettujen unelmien saari". Parhaiten Sabara kuitenkin tunnetaan vuoden 2004 "Batman"-animaatiosta, jossa hän ääninäytteli Robinia.


title: Lotta (täsmennyssivu)

text: Lotta tarkoittaa seuraavia:Muita:


title: Lotta (täsmennyssivu)

text: Lotta liittyy myös seuraaviin:


title: Isojuovanapsija

text: Isojuovanapsija ("Mecocerculus leucophrys") on tyrannien heimoon kuuluva varpuslintu. Lajin nimesivät Alcide d'Orbigny & Frédéric de Lafresnaye 1837.


title: Isojuovanapsija

text: Yläpuolelta ruskea ja alapuolelta kellanvalkea pikkulintu, jolla on pitkähkö pyrstö. Kurkku ja silmäkulmanjuova ovat puhtaanvalkoiset.


title: Isojuovanapsija

text: Lajista on aikojen kuluessa esitetty 12 alalajia.


title: Isojuovanapsija

text: Isojuovanapsija elää Etelä-Amerikassa Argentiinassa, Boliviassa, Brasiliassa, Kolumbiassa, Ecuadorissa, Perussa ja Venezuelassa. Lajin asuma-alue on laajuudeltaan noin 880 000 neliökilometriä. Sen kanta on elinvoimainen.


title: Isojuovanapsija

text: Trooppiset ja subtrooppiset kosteat vuoristometsät.


title: Isojuovanapsija

text: Hyönteissyöjä.


title: Sylvester-mitali

text: Sylvester-mitali (Sylvester Medal) on pronssinen mitali, jonka Royal Society myöntää joka toinen vuosi (vuoteen 2009 asti joka kolmas vuosi) jollekulle matemaattisen tutkimuksen kehittämisestä. Mitali myönnettiin ensimmäisen kerran vuonna 1901. Mitali on nimetty brittiläisen matemaatikon, James Joseph Sylvesterin, mukaan.


title: Neil Patrick Harris

text: Neil Patrick Harris (s. 15. kesäkuuta 1973 Albuquerque, New Mexico, Yhdysvallat) on yhdysvaltalainen näyttelijä, tuottaja, ohjaaja ja laulaja. Hänet tunnetaan muun muassa roolistaan naistenmies Barney Stinsonina "Ensisilmäyksellä" -tilannekomediassa, fiktiivisenä versiona itsestään sarjassa "Harold & Kumar", ja Joss Whedonin musikaalinettisarjasta "Dr. Horrible’s Sing Along Blog"ista.


title: Neil Patrick Harris

text: Harris valittiin "Time"-lehden 100 vaikuttavimman ihmisen listalle vuonna 2010, ja hänelle omistettiin syyskuussa 2011 Hollywood Walk of Fame -kävelykadulta oma tähti. Harris juonsi vuoden 2015 Oscar-gaalan.


title: Neil Patrick Harris

text: Harris syntyi Albuquerquessa, New Mexicon osavaltiossa, ja kasvoi Ruidosossa, New Mexicossa. Hänen vanhempansa, Sheila ja Ron Harris, pyörittivät ravintolaa. Hän pääsi La Cueva High Schooliin Albuquerqueen, missä hän näytteli koulun musikaaleissa ja näytelmissä. Harris valmistui "honors studentina" vuonna 1991.


title: Neil Patrick Harris

text: Harris aloitti uransa lapsinäyttelijänä ja hänet löysi näytelmäkirjailija Mark Medoff näytelmäleiriltä Las Crusesilta, New Mexicosta. Myöhemmin Medoff luotsasi häntä elokuvassaan "Clara’s Heart" (1988), draamassa, jossa esiintyi myös Whoopi Goldberg ja joka perustuu Josehp Olshanin samannimiseen romaanin. "Clara’s Heart" toi Harrisille "Golden Globe" (Kultainen maapallo) -ehdokkuuden. Samana vuonna hän esiintyi "Purple People Eater" -lastenfantasiassa.


title: Neil Patrick Harris

text: Hänen ensimmäinen aikuisiän elokuvaroolinsa oli vuoden 1995 "Animal Room", vaikkakin hän esitti siinä teini-ikäistä. Hänen seuraava esiintymistyönsä sisälsi avustavia rooleja "The Next Best Thing"issa, "Undercover Brother"issa ja "Starship Troopers"issa. Harris näyttelee fiktiivistä versiota itsestään "Harold and Kumar stoner"- komediaelokuvissa "Harold & Kumar Go to White Castle", "Harold & Kumar Escape from Guantanamo Bay", ja "A Very Harold & Kumar 3D Christmas".


title: Neil Patrick Harris

text: Vuonna 2010 hän tarjoutui ääninäyttelemään aikuisen Dick Graysonin (Nightwing) roolia animaatioelokuvassa "Batman: Under the Red Hood", ja beagle Louta elokuvassa Kissat ja koirat: Katti Katalan kosto. Samana vuonna hän näytteli indie-komediassa "The Best and the Brightest". Seitsemäntenä päivänä maaliskuuta 2010 hän teki yllätysesiintymisen Oscar-gaalassa (2010) toimittaen avausmusikaalin. Hän myös näytteli vuoden 2011 elokuvassa "Smurffit" ("The Smurfs"). Vuonna 2014 Harris näytteli David Fincherin elokuvassa "Gone Girl".


title: Neil Patrick Harris

text: Harris on työskennellyt Broadwaylla niin musikaali- kuin näytelmärooleissa. Hän näytteli Tobias Raggia (2001) "Sweeney Todd"in konserttinäytelmissä. Vuonna 2001 hän esiintyi Anne Hechen ohella elokuvassa "Proof". Vuonna 2003 hän otti Emceen roolin "Cabaret"issa, vierellään Deborah Gibson ja Tom Bosley. Vuonna 2004 hän esitti the Balladeerin kaksoisroolin ja Lee Harvey Oswaldia Broadwaylla, Stephen Sondheimin musikaalissa Assassins. Hän myös lauloi Carlesin roolin (ensimmäiseksi Antony Perkinsin näyttelemä) Nonesuchissa.


title: Neil Patrick Harris

text: Vuonna 2010 hän ohjasi rock-musikaali "Rent"in Hollywood Bowlissa; hän valitsi "Beastly"yn kanssanäyttelijäkseen Vanessa Hudgensin, Mimin rooliin. Vuonna 2011 Harris näytteli pääroolia Bobbyna Stephen Sondheimin "Company"ssa. Samana vuonna, hän ohjasi "The Expert at the Card Table" Broad Stagen Edyellä Santa Monicassa, Californiassa. Vuonna 2014 Harris palkittiin parhaan miespääosan Tony-palkinnolla roolisuorituksestaan musikaalissa "Hedwig and the Angry Inch".


title: Neil Patrick Harris

text:
Vuonna 1989 Harris sai pääroolin "Doogie Howser"ista", M.D.", josta hän sai Golden Globe -ehdokkuuden. Neliosainen sarja päättyi vuonna 1993, minkä jälkeen Harris näytteli useita vierasrooleja tv-sarjoissa, kuten "Murder She Wrote". Vuodesta 1999 vuoteen 2000, Harris esiintyi Tony Shalhoubin kanssa tilannekomediassa "Stark Raving Mad", joka kesti 22 jaksoa. Hän on ottanut myös pääroolin muutamissa televisioon tehdyissä pääjutuissa, mukaan lukien "Snowbound: The Jim an Jennifer Stolpa Story" (1994), "My Ántonia" (1995), "The Christmas Wish" (1998), "Joan of Arc" (1999), "The Wedding Dress" (2001), "The Christmas Blessing" (2005)
Vuonna 2008 hän vierasnäytteli "Seesamitie"llä sekä hän vierasnäytteli sarjassa Glee.


title: Neil Patrick Harris

text: Vuosina 2005-2014 Harris näytteli Barney Stinsonia CBS:n tilannekomediassa "Ensisilmäyksellä". Hän ansaitsi kyseisellä roolillaan Emmy-ehdokkuuksia joka vuosi vuodesta 2007 vuoteen 2010.


title: Neil Patrick Harris

text: Harris on taikuuden ystävä, kuten hänen roolihahmonsa "Ensisilmäyksellä"-sarjassa. Harris voitti Tanne’s Magic Louis -palkinnon vuonna 2006 ja juonsi vuoden 2008 World Magic Awardsin lokakuun 11. päivänä (2008). Harris myös esitti taikatemppuja Emmy-palkitussa esiintymisessään "Glee"-sarjassa.


title: Neil Patrick Harris

text: Harris on avoimesti homoseksuaali. Hän vahvisti sen marraskuussa 2006 sanoen: "I am happy to dispel any rumors or misconceptions and am quite proud to say that I am a very content gay man living my life to the fullest and feel most fortunate to be working with wonderful people in the business I love." ("Olen onnellinen voidessani kumota kaikenlaiset juorut tai harhaluulot ja olen varsin ylpeä sanoessani, että olen hyvin tyytyväinen homoseksuaali mies. Elän elämääni täysillä ja tunnen itseni mitä onnekkaimmaksi, kun saan työskennellä ihanien ihmisten kanssa alalla, jota rakastan.")


title: Neil Patrick Harris

text: Harris osallistui Emmy-gaalaan Syyskuussa 2007 avopuolisonsa David Burtkan kanssa, ja hän vahvisti myöhemmin "The Ellen DeGeneres -"ohjelman haastattelussa suhteen, jonka hän sanoi alkaneen vuonna 2004. Elokuun 14. päivänä 2010 Harris julkisti, että hän ja Burtka odottivat kaksosia sijaisäidin avulla. Kaksoset - poika Gideon Scott ja tyttö Harper Grace - syntyivät vuonna 2010.


title: Neil Patrick Harris

text: Harris ja Burtka julkistivat kesäkuun 24. päivänä 2011 kihlauksensa Twitterissä. He kertoivat, että he olivat kosineet toisiaan viisi vuotta aiemmin, mutta pitäneet kihlauksen salassa kunnes saman sukupuolen avioliitot laillistettiin. Harris ja Burka menivät naimisiin Italiassa syyskuussa 2014.


title: Neil Patrick Harris

text: Harris on voittanut viisi Emmy-palkintoa ja useita People’s Choice -palkintoja.


title: Sacred Warrior

text: Sacred Warrior on yhdysvaltalainen kristillinen power metal -yhtye, joka perustettiin vuonna 1988 Chicagossa, Illinoisissa. Yhtyeen musiikkia verrattiin usein Queensrÿchen tai Metal Churchin tuotantoon. Sacred Warrior julkaisi neljä täyspitkää albumia Intense Records -levy-yhtiöllä ennen kuin se hajosi vuonna 1992.


title: Sacred Warrior

text: Sacred Warriorin jäsenet olivat aluksi ei-kristillisessä yhtyeessä nimeltä Nomad. Sen jälkeen kun laulaja Bruce Swift tuli uskoon, hän saattoi Nomadin jäsenet Tony Velasquezin ja Rey Parron samalle tielle. Swift saattoi uskoon myös Rick Maciaksen, joka oli ollut eteisvahtimestari eräässä yöklubissa.


title: Sacred Warrior

text: Ensimmäistä albumia "Rebellion" pidetään Sacred Warriorin kaikista julkaisuista parhaimpana. "Master's Command" -albumilla vierailee Vengeance Rising -yhtyeen johtohahmo Roger Martinez, joka laulaa kaksistaan Rey Parron kanssa. Sacred Warriorin paluukonsertti Cornerstone-festivaaleilla vuonna 2001 äänitettiin ja julkaistiin cd:llä.


title: Norman Corwin

text: Norman Lewis Corwin (s. 3. toukokuuta 1910 – 18. lokakuuta 2011 Los Angeles, Kalifornia, Yhdysvallat) oli yhdysvaltalainen käsikirjoittaja.


title: Norman Corwin

text: Corwin syntyi juutalaiseen sukuun Bostonissa Massachusettsissa. Hänen suvussaan on esiintynyt poikkeuksellista pitkäikäisyyttä; sen lisäksi, että Norman Corwin itse vietti toukokuussa 2010 100-vuotispäiväänsä, hänen Emil-veljensä jäi eläkkeelle 98 vuoden iässä ja isä Samuel oli kuollessaan peräti 112-vuotias. Corwinin vanhemmilla oli kaikkiaan neljä lasta.


title: Norman Corwin

text: Corwin aloitti työnsä lehdistössä. Hän muutti vuonna 1936 New Yorkiin ja nousi pian julkisuuteen radiotyöstään. Hänen tunnetuimpia radiokuunnelmiaan on "On a Note of Triumph" (ensiesitys 8. toukokuuta 1945). Hän kirjoitti myös kaksi Broadway-näytelmää, "The Rivarly" (1959) ja "The World of Carl Sandburg" (1960). Vuonna 2005 valmistui Corwinin elämään perustuva Oscar-palkittu dokumenttielokuva "A Note of Triumph: The Golden Age of Norman Corwin".


title: Norman Corwin

text: Radio-ohjelmien ja näytelmien lisäksi Corwin teki käsikirjoituksia myös elokuviin, kuten Irving Stonen Vincent van Goghia käsittelevään elämäkerralliseen romaaniin pohjautuva "Hän rakasti elämää" (1956). Hän oli tästä työstään parhaan sovitetun käsikirjoituksen Oscar-ehdokas. Hänelle on myönnetty kaksi Peabody Awardia, Emmy-palkinto ja Golden Globe.


title: Norman Corwin

text: Corwinista tuli 12. toukokuuta 1990 Lincoln Collegen kunniatohtori ja vuonna 1993 Radio Hall of Famen jäsen. Vanhuutensa päivinä Corwin asuI Los Angelesissa ja luennoi viimeiseen saakka Etelä-Kalifornian yliopistossa. Hän oli vuodesta 1947 naimisissa näyttelijä Katherine Locken (k. 1995) kanssa. Kirjailija Philip Roth sai nuorena vahvoja vaikutteita Corwinin kuunnelmista, kuten myös hänen luomansa hahmo Alex Portnoy.


title: Irving Stone

text: Irving Stone (14. heinäkuuta 1903 – 26. elokuuta 1989) oli yhdysvaltalainen kirjailija. Häntä on kutsuttu elämäkertahistorian lajityypin luojaksi, ja hänen elämäkerrallisten romaaniensa aiheina ovat muun muassa Vincent van Gogh, Michelangelo, Charles Darwin, Camille Pissarro, Sigmund Freud ja John Adams. Teokset ovat kokonaisvaltaisia ja tunnepitoisia kuvauksia päähenkilöistään ja heidän sielunmaisemastaan, ja ne perustuvat hyvin tarkkaan tutkimustyöhön.


title: Irving Stone

text: Irving Stonen oikea nimi oli Irvin Tenenbaum. Hän syntyi Kaliforniassa ja valmistui Etelä-Kalifornian yliopistosta maisteriksi vuonna 1924.


title: Irving Stone

text: Stonen esikoisteos on taidemaalari Vincent van Goghista kertova elämäkertaromaani "Hän rakasti elämää" ("Lust for Life", 1934). Van Goghin veljelleen kirjoittamiin kirjeisiin perustuva muotokuva vie lukijan hyvin lähelle Van Goghin työskentelytapaa. Kirjasta tehtiin vuonna 1956 suosittu samanniminen elokuva. Stone kokosi lähdemateriaalina käyttämänsä kirjeet myöhemmin yhteen kirjaksi "Kirjeitä veljelleni" (1937).


title: Irving Stone

text: Stonen toinen suurteos, kuvanveistäjä Michelangelon elämäkerta "Michelangelo" ("The Agony and the Ecstasy") ilmestyi vuonna 1961. Romaania valmistellessaan Stone asui useita vuosia Italiassa, missä hän työskenteli marmorilouhoksessa ja opetteli itse työstämään marmoria. Romaanista tehtiin Hollywood-elokuva "Tuska ja hurmio" (1965). Stone julkaisi myös romaania varten käännättämänsä Michelangelon 495 kirjettä erillisenä kirjana.


title: Irving Stone

text: Stonea avusti kirjojensa tutkimustyössä Kalifornian yliopiston kirjaston päätutkija Esther Euler, jolle moni Stonen kirjoista on omistettu. Stonen vaimo Jane toimitti miehensä kirjat julkisuuteen.


Somero soikoon -sävellys- ja sanoituskilpailu on Somerolla "Somero soikoon" -tapahtuman yhteydessä somerolaisten muusikkojen ja kevyen musiikin säveltäjien Unto Monosen ja Rauli "Badding" Somerjoen muistoksi vuosittain järjestettävä sävellys ja sanoituskilpailu, joka järjestettiin ensimmäisen kerran vuonna 2001.


title: Somero soikoon -sävellys- ja sanoituskilpailu

text:
2002
”Jäätä ja Tuhkaa”
säv. Jyrki Telilä, Tampere
san. Juha Takanen, Vantaa


text:
2003
”En ole hän”
säv. Jorma Toiviainen Kerava
& Timo Forsström Kerava
san. Jorma Toiviainen


text:
2004
Ensimmäinen mulle
säv. san. Kai Tapani, Tammisaari


text:
2005
Toisella tähdellä
säv. ja san. Juha Takanen , Vantaa


text:
2006
Oljenkorsia ruutupaidassa
säv. Kikka Laitinen & Janne Halmela
san. Kikka Laitinen, Tikkakoski


text:
2007
Maailmanloppu
säv. Kai Jämsä, Itäsalmi
san. Kaje Komulainen, Kokkola


text:
2008
Kaksi tähtee
säv. Teemu Harjunkari, Vääksy
san. Sana Mustonen, Renko


text:
2009 Kaunis tähkäpää
säv. Janne Saksa, Hämeenlinna
San. Sana Mustonen, Renko


text:
2010 Kiertolainen
säv. Jonas Olsson, Kokkola
san. Kaje Komulainen, Kokkola


text:
2011 Ilman sua
säv. Petri Somer, Helsinki
san. Lasse Wikman, Helsinki


title: Saalistus

text: Saalistus eli predaatio on ekologinen vuorovaikutussuhde, jossa eliö, saalistaja, käyttää ravinnokseen toisia eläviä eliöitä, saaliita.


title: Saalistus

text: Saalistajat voidaan jakaa esimerkiksi sen mukaan, miten ne sijoittuvat ekologisessa pyramidissa. Autotrofeiksi kutsutaan eliöitä, jotka tuottavat kaikki tarvitsemansa orgaaniset yhdisteet epäorgaanisesta materiaalista ulkoisen energialähteen avulla. Autotrofeja kutsutaan myös ekosysteemin tuottajiksi, ja ne eivät kuulu saalistajiin. Yhteyttävät eliöt, kuten kasvit, ovat tällaisia tuottajia.


title: Saalistus

text: Eliöt, jotka käyttävät ravinnokseen autotrofeja, kutsutaan toisenvaraisiksia eliöiksi eli heterotrofeiksi. Heterotrofit ovat ekosysteemin primaarisia kuluttajia ja autotrofien saalistajia. Kasvinsyöjäeläimet ovat tyypillisiä primaarisia saalistajia. Eliöitä, jotka käyttävät ravinnokseen heterotrofeja, kutsutaan puolestaan sekundaarisiksi kuluttajiksi ja vastaavasti sekundaarisiksi saalistajiksi. Leijonat ovat tyypillinen esimerkki sekundaarisista saalistajista. Kolmantena saalistajaluokkana ovat tertiääriset saalistajat, jotka voivat käyttää ravinnokseen joko primaarisia tai sekundaarisia saalistajia. Sekundaariset ja tertiaariset saalistajat saattavat osittain käyttää ravinnokseen myös autotrofeja.


title: Saalistus

text: Ravintoketjun huipulla olevaa saalistajaeliötä voidaan kutsua huippusaalistajaksi, jota mikään muu eliö ei käytä ravinnokseen (lukuun ottamatta mädättäjä-, lahottaja- tai raadonsyöjäeliöitä, jotka eivät kuulu saalistajiin). Esimerkiksi tiikerit tai krokotiilit ovat yleensä ekosysteemin huippusaalistaja (olettaen, että ihminen ei saalista niitä). Huippusaalistaja voi myös menettää asemansa ravintoketjun huipulla, jos sen elinympäristö vaihtuu. Ihminen katsotaan usein kaikkiruokaisena huippusaalistajien joukkoon, sillä ihmiset eivät yleensä ole muiden eliöiden saalista.


title: Saalistus

text: Kasvikunnassa muun muassa lihansyöjäkasvit edustavat joko sekundaarisia tai tertiaarisia saalistajia. Eläinkunnassa sanalla petoeläin tarkoitetaan usein suppeasti vain lihansyöjänisäkkäitä ("carnivora"), vaikka saalistajia on runsaasti myös lintujen, matelijoiden ja kalojen joukossa. Saalistajan yleisen ja laajan määritelmän tarkennuksena voidaan lisäksi "varsinaisilla saalistajilla" tarkoittaa eliöitä, jotka aiheuttavat saaliseliön kuoleman käyttäessään niitä ravinnokseen. Esimerkiksi laiduntavat eläimet tai loiseläimet eivät kuulu tämän kapeamman määritelmän piiriin, mutta toisaalta esimerkiksi siemeniä syövät linnut kuuluvat siihen, sillä ne aiheuttavat kasvukelpoisen alkion menehtymisen.


title: Saalistus

text: Vaikka saalistajat ovat ekosysteemissa kuluttajaeliöitä, niillä on hyvin tärkeä rooli ekosysteemien dynamiikassa. Saalistajilla on taipumus lisätä elinympäristöjen monimuotoisuutta eli biodiversiteettiä, sillä ne voivat estää yksittäisen lajin pääsyä hallitsevaan asemaan ekosysteemissä. Saalistajien tuominen ekosysteemiin, jossa niitä ei aiemmin ole esiintynyt, tai niiden poistuminen elinympäristöstä voi vakavasti muuttaa ekosysteemin tasapainoa.


title: Conanicut Island

text: Conanicut Island on saari Narragansettinlahdessa Rhode Islandin osavaltiossa, Yhdysvalloissa. Saari on kytköksissä Rhode Islandin saarella sijaitsevaan Newportin kaupunkiin Claiborne Pell Newport Bridgen kautta, ja mantereella sijaitsevaan North Kingstownin kaupunkiin Jamestown-Verrazzano Bridgen kautta. Saaren pinta-ala on 24,46 neliökilometriä, ja siellä asuu noin 5 600 ihmistä.


title: Sykloni (laite)

text: Sykloni on fluidien puhdistamiseen käytettävä laite. Siinä partikkeleita sisältävä kaasu tai neste saatetaan syklonikartiossa voimakkaaseen pyörimisliikkeeseen, jolloin ns. keskipakoisvoima erottaa raskaammat partikkelit kartion reunoille, joita myöten ne kerääntyvät syklonin pohjalle.


title: Sykloni (laite)

text: Sykloneita käytetään muun muassa hiekkapuhalluksessa, jauhemaalauksessa ja muissa teollisuusprosesseissa, joissa ilmaa halutaan puhdistaa pölystä.


title: Sykloni (laite)

text: Saha- ja puutyöteollisuudessa syklonilla puuntyöstöstä syntyneet puru, höylänlastut ja sahajauho imetään tätä varten rakennettua putkistoa pitkin pois puuntyöstökoneista ja puhalletaan sykloniin, jossa puru ja lastujäte erotetaan ilmasta erillisiin säiliöihin.


title: Sykloni (laite)

text: Kiertopetikattiloissa syklonilla erotetaan savukaasuista niiden mukaan pedistä lähtenyt hiekka, joka sitten palautetaan takaisin petiin.


title: Sykloni (laite)

text: Perinteisen ilmanpuhdistukseen käytettävän pystysyklonin osat ovat seuraavat:


title: Alcide d’Orbigny

text: Alcide Charles Victor Marie Dessalines d'Orbigny (6. syyskuuta 1802, Couëron (Loire-Atlantique)–30. kesäkuuta 1857, Pierrefitte-sur-Seine) oli ranskalainen luonnontieteilijä.


title: Alcide d’Orbigny

text: Hänen isänsä Charles Marie d'Orbigny (1770–1856) oli laivalääkäri ja luonnonharrastaja. Perhe muutti La Rochelleen 1820, jossa d'Orbigny kiinnostui meren elävistä ja erityisesti mikroskooppisen pienistä huokoseläimistä. Jälkimmäiset hän nimesi "Foraminifera"ksi. Pariisissa d'Orbignysta tuli Georges Cuvierin ja L.-A. Cordierin oppilas. Lopun ikäänsä hän seurasi Cuvierin oppia ja vastusti Lamarckin kehitysoppia.


title: Alcide d’Orbigny

text: Pariisin luonnonhistorian museon lähettämänä d'Orbigny matkusti ja tutki laajasti Etelä-Amerikkaa 1826–1833. Hän kävi Brasiliassa, Argentiinassa, Paraguayssa, Chilessä, Boliviassa ja Perussa. Hän palasi Ranskaan mukanaan valtava, yli 10 000 luonnonhistoriallisesta näytteestä koostuva kokoelma. Osan lajeista hän nimesi ja kuvaili teoksessaan "La Relation du Voyage dans l'Amérique Méridionale". Hänen aikalaisensa Charles Darwin kutsui tätä kirjaa erääksi 1800-luvun tieteen suurista monumenteista. Osan lajeista kuvailivat museon muut eläintieteilijät.


title: Alcide d’Orbigny

text: 1840 d'Orbigny ryhtyi järjestelmällisesti kuvailemaan Ranskan fossiileja ja julkaisi kahdeksanosaisen teoksen "La Paléontologie Française". Toisen suuren työnsä, "Prodrome de Paléontologie Stratigraphique"n, d'Orbigny julkaisi 1849. Hän kuvaili siinä lähes 18 000 näytettä. Vuonna 1853 d'Orbignya tuli Pariisin luonnonhistorian museon paleontologian professori. Oppituoli perustettiin varta vasten häntä varten.


title: Alcide d’Orbigny

text: D'Orbigny kuvaili ensimmäisenä geologiset ajanjaksot. Hän määritteli lukuisia yhä käytössä olevia geologisia luokkia, kuten "Toarcian, Callovian, Oxfordian, Kimmeridgian, Aptian, Albian ja Cenomanian."Linnuista hän nimesi muun muassa isojuovanapsijan.


title: Karmiel

text: Karmiel on kaupunki Israelin Pohjoisella hallintoalueella. Kaupunki on perustettu vuonna 1964 ja sen asukasluku vuoden 2016 lopussa oli 45 300. Kaupunki on juutalainen keskittymä muuten paljolti vähemmistöjen asuttamalla alueella.


title: Karmiel

text: Karmiel sijaitsee rannikon Akkosta kohti Safedia kulkevan tien varrella. Matkaa Akkoon on noin 45 kilometriä ja Tiberiakseen 22 kilometriä. Kaupungista pohjoiseen kohoavat Pohjois-Galilean vuoret ja etelässä puolestaan Ala-Galilean vuoret. Alueen korkeus merenpinnasta on noin 250 metriä. Alueen ilmastoa on kuvailtu kuivaksi ja miellyttäväksi. Karmelia on maisemoitu voimakkaasti ja kaupungissa sijaitsee useita puistoja ja puutarhoja.


title: Karmiel

text: Karmielin perustaminen oli osa Israelin valtion laajempaa hanketta kehittää Keski-Galilean aluetta. Tarkoitus oli rakentaa lähistön arabi- ja juutalaiskyliä palveleva kaupunkikeskus. Rakennustyöt paikalla alkoivat vuonna 1963 ja ensimmäiset asukkaat saapuivat vuonna 1964. Seuraavana vuonna karmielin asukasluku oli jo 1 740. Kunnan aseman se sai vuonna 1984. Karmiel on sittemmin kasvanut tasaiseen tahtiin. Kasvun myötä sen hallinnollista aluetta on laajennettu ja uusia asuinalueita on rakennettu.


title: Karmiel

text: Karmielin asukasluku vuoden 2016 lopussa oli 45 300. Noin 60 & paikallisista on syntynyt Israelissa ja loput ovat maahanmuuttajia eri puolilta maailmaa. Erityisen paljon muuttajia on tullut entisen Neuvostoliiton alueelta. Ennen karmielin perustamista alue oli pääasiassa eri vähemmistöjen asuttamaa. Virallisten lukujen mukaan arabit muodostavat noin 2,5 % väestöstä, mutta joidenkin tutkijoiden mukaan oikeampi lukema saattaa olla 10–15 %.


title: Punatammi

text: Punatammi ("Quercus rubra") on tammien ("Quercus") sukuun kuuluva puu, jonka luontaiseen esiintymisalueeseen kuuluu Pohjois-Amerikassa Yhdysvaltain koillisosat ja Kanadan kaakkoisosat.


title: Punatammi

text: Punatammi voi saavuttaa jopa 43 metrin pituuden ja rungon halkaisija voi olla kaksi metriä. Lehdet ovat pituudeltaan 12–25 cm ja teräväliuskaisia. Lehdet saavat parhaimmillaan punaisen syysvärityksen.


title: Punatammi

text: Punatammi on Pohjois-Amerikassa tärkeimpiä puutavaraksi kasvatettavia puita. Sitä käytetään myös laajalti koristekasvina ja se on levinnyt paikoin luontoon normaalin levinneisyysalueensa ulkopuolella. Suomessa se on kestävä piha- ja puistopuu maan eteläosissa.


title: Koripallon Euroopan-mestaruuskilpailut 2007

text: Vuoden 2007 koripallon EM-kisat järjestettiin Espanjassa 3.–16. syyskuuta. Kisoissa oli mukana 16 joukkuetta.


text: Joukkueet jaettiin neljään neljän joukkueen alkulohkoon. Kussakin alkulohkossa kukin joukkue pelasi kerran kaikkia muita saman lohkon joukkueita vastaan. Kunkin alkulohkon kolme parasta pääsivät jatkolohkoihin. Jatkolohkossa E pelasivat alkulohkojen A ja B jatkoon päässeet joukkueet ja jatkolohkossa F alkulohkojen C ja D jatkoon päässeet joukkueet. Jatkolohkoissa kukin joukkue pelasi kerran niitä oman jatkolohkonsa joukkueita vastaan joita se ei ollut kohdannut vielä alkulohkossa.


text: Kummankin jatkolohkon neljä parasta pääsivät puolivälieriin, joissa jatkolohkon E voittaja kohtasi jatkolohkossa F neljänneksi sijoittuneen joukkueen, jatkolohkon E kakkonen jatkolohkon F kolmosen, jatkolohkon F kakkonen jatkolohkon E kolmosen ja jatkolohkon F voittaja jatkolohkon E nelosen. Puolivälierien voittajat pelasivat välierissä, joiden voittajat selviytyivät loppuotteluun ja häviäjät pronssiotteluun. Puolivälierien häviäjät pelasivat sijoista 5-8.


text:
3. syyskuuta 2007
4. syyskuuta 2007
5. syyskuuta 2007


text: Kreikka voitti Serbian jatkoajalla (varsinainen peliaika päättyi 56–56).


text:
Kroatian ja Espanjan välisessä, lohkon viimeisessä ottelussa Kroatian Marko Tomas teki voittokorin kolmen pisteen heitolla 3,1 sekuntia ennen ottelun loppua. Tämän seurauksena Kroatian voittanut mutta Portugalille hävinnyt Latvia putosi jatkosta.
Latvian Andris Biedriņš otti Portugali-ottelussa alkulohkojen suurimman levypallomäärän, 18 (niistä 11 puolustuspäässä).


text: Saksa voitti Tšekin jatkoajalla (varsinainen peliaika päättyi 74–74).


text: Ranskan Tony Parker teki Italia-ottelussa alkulohkojen suurimman pistemäärän, 36.


text:
7. syyskuuta 2007
9. syyskuuta 2007
11. syyskuuta 2007


text:
Israelin Yaniv Green otti 16 levypalloa Kroatia-ottelussa (8 puolustus- ja 8 hyökkäyspäässä).
Kreikan Vasileios Spanoulis teki kolmen pisteen korin Kroatia-ottelun viimeisellä sekunnilla ja vei joukkueensa kolmen pisteen voittoon.


text:
8. syyskuuta 2007
10. syyskuuta 2007
12. syyskuuta 2007


text:
Turkin Hidayet Türkoğlu teki 34 pistettä Italia-ottelussa.
Italia voitti Turkin jatkoajalla (varsinainen peliaika päättyi 70–70).
Slovenia johti Saksa-ottelua ensimmäisen neljänneksen jälkeen pistein 9–30.


text:
13. syyskuuta 2007
14. syyskuuta 2007


text:
Liettua voitti Kroatian kahdella pisteellä Kroatian Zoran Planicicin epäonnistuttua kahdessa vapaaheitossa viimeisellä sekunnilla.
Slovenia johti Kreikka-ottelua 6 minuuttia ennen loppua 58–42 ja vielä 2,5 minuuttia ennen loppua 61–49. Theodoros Papaloukas teki Kreikan kymmenestä viimeisestä pisteestä seitsemän – viimeisen kahden pisteen korin 7 sekuntia ennen pelin päättymistä.


text:
15. syyskuuta 2007
16. syyskuuta 2007


text: Saksa sijoittui turnauksessa viidenneksi, Kroatia kuudenneksi, Slovenia seitsemänneksi ja Ranska kahdeksanneksi.


text: 15. syyskuuta 2007


text:
Ensimmäisessä välieräottelussa Espanjan parhaat pistemiehet olivat Juan Carlos Navarro ja Pau Gasol (molemmilla 23 pistettä) ja Kreikan paras pistemies Vasileios Spanoulis (24 pistettä).
Toista välieräottelua Venäjä johti toisen jakson alkupuolella pistein 33–14. Liettua nousi tasalukemiin 52–52 mutta ei päässyt ohi. Venäjän paras pistemies oli Andrei Kirilenko (29 pistettä) ja Liettuan paras Ramūnas Šiškauskas (30 pistettä).


text: 16. syyskuuta 2007


text: Kreikan paras pistemies pronssiottelussa oli 23 pistettä tehnyt Nikolaos Zizis ja Liettuan paras 19 pistettä tehnyt Kšyštofas Lavrinovičius. Voitollaan Liettua sai paikan Pekingin 2008 olympialaisten koripalloturnaukseen.


text: Espanja johti finaalia 1,5 minuuttia ennen loppua pistein 59–54. Kun peliä oli jäljellä 1.17, kavensi Andrei Kirilenko kahdella vapaaheitollaan tilanteeksi 59–56. Espanjan Carlos Jiménez antoi harhasyötön ja 43 sekuntia ennen loppua Nikita Morgunov kavensi tilanteeksi 59–58. Kun peliä oli jäljellä 25 sekuntia, menetti Espanjan Pau Gasol pallon, ja vain 2 sekuntia ennen loppua Venäjän Jon Robert Holden vei onnistuneella heitollaan Venäjän johtoon 59–60. Pau Gasol epäonnistui heitossa viimeisellä sekunnilla ja Venäjä voitti finaalin. Aiemmin samana päivänä Moskovassa Espanja ja Venäjä olivat kohdanneet lentopallon EM-kisojen finaalissa, jonka Espanja voitti.


title: Luettelo Aisnen kunnista

text: Tämä on luettelo Aisnen departementin kunnista Ranskassa. Departementissa on 816 kuntaa.


title: Adrián Annus

text: Adrián Annus (s. 28. kesäkuuta 1973, Szeged, Unkari) on unkarilainen moukarinheittäjä.


title: Adrián Annus

text: Annus sijoittui 1992 Soulin nuorten MM-kisoissa moukarissa yhdenneksitoista tuloksella 63,18. Neljä vuotta myöhemmin hän karsiutui Atlantan olympialaisissa heitettyään 73,68. Budapestin EM-kisoissa 1998 hän oli kahdeksas tuloksella 77,29. Hän karsiutui Sydneyn olympialaisissa 2000 ja heitti yhdeksänneksi Edmontonin MM-kisoissa 2001 tuloksella 78,10. Vuonna 2002 hän voitti Unkarin-mestaruuden sekä EM-kultaa Münchenin EM-kisoissa 81,17 metriä kantaneella heitolla. Kauden lopussa hän sijoittui GP-finaalissa toiseksi ja voitti yleisurheilun maailmancupin.


title: Adrián Annus

text: Annus voitti 2003 jälleen Unkarin-mestaruuden. Myöhemmin samana vuonna hän voitti MM-hopeaa Pariisin MM-kisoissa. Kauden lopussa hän voitti tuloksella 82,10. Annus heitti pisimmälle Ateenan olympialaisissa 2004, mutta kilpailun jälkeen hänen virtsanäytteensä havaittiin kuuluvan eri henkilölle kuin Annus. Kun Annus vielä kieltäytyi uusintatestistä, hänet hylättiin.


title: Astfeldin taistelu

text: Astfeldin taistelu käytiin vuonna 552 langobardien ja gepidien välillä. Langobardit voittivat kuninkaansa Audoinin johdolla.


title: Sabira Ståhlberg

text: Sabira Ståhlberg (s. 1969) on suomalainen ja suomenruotsalainen kirjailija ja tutkija. Isänsä puolelta Suomen tataareihin kuuluva Ståhlberg on ollut julkisuudessa puhumassa koulukiusaamisesta, missä taustalla ovat hänen omat erilaisuudesta johtuvat lapsuudenkokemuksensa.


title: Pinja

text: Pinja ("Pinus pinea") on mäntyjen ("Pinus") sukuun kuuluva havupuu, jonka alkuperäistä esiintymisaluetta on Etelä-Eurooppa. Pinjan syötäviä siemeniä on käytetty hyödyksi jo esihistoriallisilta ajoilta. Sitä käytetään nykyisin myös koristekasvina ja voidaan kasvattaa bonsai-puuna.


title: Pinja

text: Pinja voi kasvaa 25 metriä korkeaksi mutta jää useimmiten 12–20 metrin mittaiseksi. Puun kasvutavalle on tyypillistä sateenvarjon muoto, jossa lyhyen rungon päässä on leveä tasaisesti kaartuva tai lähes tasainen latvus. Kävyt ovat 8–15 cm pitkiä, ja siementen valmistuminen kestää 36 kuukautta. Siemenet ovat suuria, vaaleanruskeita ja 2 cm pitkiä. Niissä on surkastunut 4–8 mm:n pituinen siipi, joka karisee herkästi pois. Siipi on tehoton tuulilevitykseen, ja siemeniä levittävätkin eläimet, kuten siniharakka ("Cyanopica cyanus").


title: Pinja

text: Pinja on alun perin kotoisin luultavasti Pyreneiden niemimaalta. Välimeren alueella sitä on kuitenkin kasvatettu siementen vuoksi jo niin kauan, että se on levinnyt luontoon, ja sitä pidetään usein alkuperäisenä lajina. Siemenillä on käyty myös kauppaa jo varhain. Noin vuodesta 1700 lähtien pinjoja on viety myös muille välimerenilmastoa muistuttaville alueille, kuten Kaliforniaan, Etelä-Afrikkaan ja Australiaan. Länsi-Euroopassa se voi selvitä Etelä-Skotlannissa saakka ja Yhdysvaltain itärannikolla New Jerseyssä saakka.


title: Pinja

text: Pinjansiemeniä syödään paitsi sellaisenaan, myös paahdettuina ja jauhettuina esimerkiksi pestokastikkeessa. Niiden makua pidetään erityisen hienostuneena.


title: Boracay

text: Boracay on pieni saari Filippiineillä noin 315 kilometriä Manilasta etelään Visayasin saariryhmän läntisellä alueella Panayn saaren luoteiskärjessä. Saari on yksi Filippiinien suosituimmista matkailukohteista. Saaren kaksi merkittävintä nähtävyyttä ovat "Valkoinen ranta" ja "Bulabog"-ranta, jotka sijaitsevat saaren vastakkaisilla puolilla. Valkoisen rannan hiekka on hienoa ja valkoista, ja se on saaren suosituin uimaranta. Se on noin neljä kilometriä pitkä, ja sen varrella on hotelleja, ravintoloita ja muita liikkeitä.


title: Boracay

text: Saari ja rantavedet ovat roskaantuneet turistien vuoksi, ja rakentaminen on ollut hallitsematonta, ja siksi se suljettiin puoleksi vuodeksi vuonna 2018 siivoustoimien ajaksi. Saarella kävi esimerkiksi vuonna 2017 noin kaksi miljoonaa turistia. Saaren noin 40 000 asukasta saavat elantonsa lähinnä turismista.


title: Liettuan koripallomaajoukkue

text: Liettuan koripallomaajoukkue edustaa Liettuaa koripallon maajoukkuekilpailuissa.


title: Liettuan koripallomaajoukkue

text: Liettua ei osallistunut ensimmäisiin Euroopan mestaruuskilpailuihin 1935 mutta voitti kultaa kaksissa seuraavissa kisoissa, 1937 ja 1939, häviämättä otteluakaan.


title: Liettuan koripallomaajoukkue

text: Itsenäistyttyään Neuvostoliitosta 1990-luvun alussa Liettua nousi nopeasti koripallossa maailman huipulle. Barcelonan 1992 olympialaisissa se voitti pronssiottelussa Neuvostoliiton seuraajan, Itsenäisten valtioiden yhteisön pistein 82–78. Liettuan joukkueen tähtiä olivat Neuvostoliiton paidassa neljä vuotta aiemmin olympiakultaa voittaneet Arvidas Sabonis, Šarūnas Marčiulionis, Rimas Kurtinaitis ja Valdemaras Chomičius.


title: Liettuan koripallomaajoukkue

text: Vuoden 1994 MM-kisoihin Liettua ei päässyt mukaan, mutta seuraavan vuoden EM-kisoissa se sai hopeaa. Atlantan 1996 olympialaisissa joukkue sai pronssia voitettuaan mitaliottelussa Australian 80–74.


title: Liettuan koripallomaajoukkue

text: EM-kisoissa 1997 Liettua sijoittui kuudenneksi, MM-kisoissa 1998 seitsemänneksi ja EM-kisoissa 1999 viidenneksi.


title: Liettuan koripallomaajoukkue

text: Liettuan koripallojoukkue osallistui Sydneyssä 2000 kolmansiin olympiakisoihinsa ja sai kolmannen kerran pronssia. Vastustaja pronssiottelussa oli jälleen Australia, joka hävisi pistein 89–71. EM-kisoissa 2001 Liettua jäi 12:nneksi eikä päässyt mukaan MM-kisoihin 2002. Paluu huipulle tapahtui EM-kisoissa 2003, joissa maa voitti kultaa. Finaalissa se kukisti Espanjan 93–84.


title: Liettuan koripallomaajoukkue

text: Ateenan 2004 olympialaisissa Liettua voitti muun muassa Yhdysvallat mutta hävisi välierässä Italialle. Pronssiottelussa Yhdysvallat otti revanssin voittamalla Liettuan 104–96. Vuoden 2005 EM-kisoissa Liettua oli viides ja vuoden 2006 MM-kisoissa seitsemäs.


title: Liettuan koripallomaajoukkue

text: Espanjassa pelatuissa vuoden 2007 EM-kisoissa Liettua saavutti pronssia. Alkulohkossa se voitti Turkin 86–69, Tšekin 95–75 ja Saksan 84–80. Jatkolohkossa se voitti Italian 79–74, Ranskan 88–73 ja Slovenian 80–61. Puolivälierissä Liettua voitti Kroatian 74–72 mutta hävisi välierissä Venäjälle 74–86. Pronssiottelun Kreikkaa vastaan Liettua voitti pistein 78–69.


title: Liettuan koripallomaajoukkue

text: Ramūnas Butautasin valmentaman Liettuan pelaajista Šarūnas Jasikevičius oli kisojen syöttötilaston ykkönen 5,6 syötön ottelukohtaisella keskiarvollaan. Joukkueen paras pistemies oli Ramūnas Šiškauskas 13,8 pisteellä ottelua kohti ja paras levypallomies Linas Kleiza 5,3 levypallon ottelukohtaisella saaliillaan.


title: Liettuan koripallomaajoukkue

text: Pekingin 2008 olympialaisissa Liettua sijoittui neljänneksi. Se voitti alkulohkonsa hävittyään vain sijoituksen kannalta merkityksettömän viimeisen ottelunsa Australialle. Puolivälierissä se voitti Kiinan luvuin 94–68. Välierissä Liettua hävisi Espanjalle 86–91 ja pronssiottelussa Argentiinalle 75–87.


title: Liettuan koripallomaajoukkue

text: Vuoden 2009 EM-kisoissa Puolassa Liettua voitti kuudesta vastustajastaan vain yhden, alkulohkossa Bulgarian. Se selviytyi jatkolohkoon mutta jäi siinä viimeiseksi ja päätyi kisoissa sijoille 11–12.


title: Liettuan koripallomaajoukkue

text: Vuoden 2010 MM-kisoissa Turkissa Liettua saavutti historiansa ensimmäisen MM-mitalin, pronssia. Se voitti alkulohkossa kaikki ottelunsa, muun muassa hallitsevaa maailman- ja Euroopan-mestaria Espanjaa vastaan. Neljännesvälierissä se voitti Kiinan ja puolivälierissä Argentiinan. Välierissä Liettua hävisi Yhdysvalloille pistein 74–89, mutta pronssiottelussa se voitti Serbian pistein 99–88. Kisojen tähdistöjoukkueeseen valittiin liettualaispelaajista Linas Kleiza.


title: Liettuan koripallomaajoukkue

text: Vuonna 2011 Liettua toimi EM-kisojen isäntämaana. Se sijoittui alkulohkossaan toiseksi neljällä voitolla ja yhdellä tappiolla sekä jatkolohkossaan kolmanneksi kolmella voitolla ja kahdella tappiolla. Puolivälierissä se hävisi Makedonialle 65–67. Sijoitusotteluissa Liettua voitti Slovenian ja Kreikan ja päätyi turnauksessa viidennelle sijalle.


title: Liettuan koripallomaajoukkue

text: Lontoon 2012 olympialaisissa Liettua sijoittui kahdeksanneksi. Alkulohkossaan se oli neljäs voitettuaan kaksi ja hävittyään kolme ottelua. Puolivälierissä se hävisi Venäjälle pistein 74–83.


title: Liettuan koripallomaajoukkue

text: Sloveniassa pelatuissa vuoden 2013 EM-kisoissa Liettua saavutti historiansa kuudennen EM-mitalin, hopeaa. Alkulohkossa se sijoittui kolmella voitolla ja kahdella tappiolla kolmanneksi ja pääsi korieron turvin jatkoon. Toisella kierroksella Liettua sijoittui lohkossaan toiseksi neljällä voitolla ja yhdellä tappiolla. Puolivälierissä se voitti neljän pisteen erolla Italian ja välierissä 15 pisteen erolla Kroatian. Loppuottelussa vastustajana oli Ranska, jonka Liettua oli voittanut jatkolohkon ottelussa, mutta loppuottelussa Ranska oli parempi pistein 66–80. Liettuan pelaajista tähdistöjoukkueeseen valittiin Linas Kleiza.


title: Liettuan koripallomaajoukkue

text: Liettua voitti Espanjan MM-kilpailuissa 2014 alkulohkonsa voitettuaan neljä ottelua ja hävittyään yhden. Pudotuspeleissä se kukisti Uuden-Seelannin ja Turkin, kunnes hävisi välieräottelussa Yhdysvalloille pistein 68–96. Pronssiottelussa se hävisi Ranskalle 93–95 sijoittuen neljänneksi.


title: Liettuan koripallomaajoukkue

text: Ranskan EM-kilpailuissa 2015 Liettua saavutti hopeaa. Se voitti alkulohkonsa voitettuaan neljä ottelua ja hävittyään yhden. Pudotuspeleissä se kukisti Georgian, Italian ja välierässä Serbian, kunnes hävisi loppuottelussa Espanjalle pistein 63–80.


title: Liettuan koripallomaajoukkue

text: Liettua sijoittui Rio de Janeiron olympialaisissa 2016 alkulohkossaan neljänneksi voitettuaan kolme ja hävittyään kaksi ottelua. Puolivälierässä se hävisi Australialle 64–90. Liettuan lopullinen sijoitus oli seitsemäs.


title: Liettuan koripallomaajoukkue

text: Liettua voitti EM-kilpailuissa 2017 alkulohkonsa voitettuaan neljä ottelua ja hävittyään yhden. Ensimmäisellä pudotuspelikierroksella se hävisi Kreikalle sijoittuen yhdeksänneksi.


title: Chesterin taistelu

text: Chesterin taistelu oli yksi anglosaksien merkittävimmistä Britteinsaarten alkueperäisasukkaista briteistä. Taistelu käytiin vuonna 616 nykyisen Chesterin lähistöllä Northumbrian ja pohjois-walesilaisten kuningaskuntien, joista tiedetään ainakin Powys ja Rhos, välillä. Northumbria voitti kuninkaansa Æthelfrithin johdolla, kun taas vastapuolen komentajat Powysin kuningas Selyf ap Cynan ja Rhosin kuningas Cadwal Crysban surmattiin. Taistelun kerrotaan olleen lopulta Beden kronikan mukaan oikeaa teurastusta ja jo ennen taistelun alkamista walesilaisten puolesta rukoilleet 200 Bangor on Deen luostarin munkkia tapettiin. Taistelun tuloksena Walesin kelttien yhteydet pohjoisen keltteihin heikkenivät, mikä lisäsi Northumbrian vaikutusvaltaa.


title: Vicente de Lima

text: Vicente de Lima (s. 4. kesäkuuta 1977 Currais Novos) on brasilialainen pikajuoksija.


title: Vicente de Lima

text: De Lima karsiutui Sevillan MM-kisoissa 1999 100 metrin juoksun toisissa alkuerissä ajalla 10,36. Seuraavana vuonna hän karsiutui Sydneyn olympialaisissa 100 metrin alkuerissä ajalla 10,31, mutta oli kisoissa mukana Brasilian joukkueessa, joka voitti olympiahopeaa 4 x 100 metrin viestijuoksussa. Birminghamin sisäratojen MM-kisoissa 2003 hän karsiutui 60 metrin välierissä ajalla 6,70. Myöhemmin samana vuonna Pariisin ulkoratojen MM-kisoissa hän oli mukana voittamassa pikaviestissä MM-hopeaa.


title: Vicente de Lima

text: De Lima karsiutui Ateenan olympialaisissa 2004 100 metrin välierissä ajalla 10,28. Seuraavana vuonna hän voitti Brasilian mestaruudet 100 ja 200 metrin juoksussa. Moskovan sisäratojen MM-kisoissa 2006 hän sijoittui seitsemänneksi 60 metrillä ajalla 6,62. Myöhemmin samana vuonna hän voitti Ibero-Amerikan mestaruuden 100 metrillä ajalla 10,22, mutta karsiutui samoissa kisoissa 200 metrin alkuerissä ajalla 21,37. Osakan MM-kisoissa 2007 hän karsiutui 100 metrin toisissa alkuerissä. Valencian sisäratojen MM-kilpailuissa 2008 hän sijoittui 60 metrillä viidenneksi. Saman vuoden Pekingin olympialaisissa hän eteni 100 metrillä toisiin alkueriin ja kuului neljänneksi sijoittuneeseen Brasilian pikaviestijoukkueeseen .


title: Vicente de Lima

text: Dohan sisäratojen MM-kilpailuissa 2010 hän karsiutui 60 metrin välierissä.


title: Selyf ap Cynan

text: Selyf ap Cynan tai Selyf Sarffgadau, tarkoittaa taistelukäärmettä, (s. 571 Powys, Wales – k. 616) oli Powysin kuningas ja kuningas Cynan Garwynin poika. Ulsterin aikakirjoissa häntä kutsutaan Ulsterin annaaleissa brittien kuninkaaksi, luultavasti siksi että hän komensi useampaa yhtynyttä kelttikuningaskuntaa taistelussa Northumbriaa vastaan. Hän kaatui Ulsterin annaalien ja Walesin annaalien mukaan vuonna 616 Chesterin taistelussa.


title: BMW M51

text:
BMW M51 on suora-6 -dieselmoottori jota valmistettiin vuodesta heinäkuusta 1991 vuoteen 2000 helmikuuhun.
Mallimerkintä TD tarkoittaa "turbodieseliä" kun taas TDS tarkoittaa "välijäähdytettyä turbodieseliä".


title: BMW M51

text: Käytetyt automallit:


title: Carnegie Art Award

text: Carnegie Art Award oli Pohjoismaiden suurin taidepalkinto. Se perustettiin tuomaan esiin ja kannustamaan pohjoismaisia taidemaalareita. Tapahtuma sai alkunsa 1998. Vuoteen 2002 asti palkinto jaettiin vuosittain. Vuodesta 2004 palkinto jaettiin kahden vuoden väliajoin. Siihen kuului Pohjoismaissa kiertävä näyttely, palkittuja taiteilijoita ja heidän työtään esittelevä kirja, taiteilijoista kertova elokuva, sekä rahapalkinto kolmelle taiteilijalle ja stipendi nuorelle taiteilijalle. Palkintojen suuruudet olivat: pääpalkinto miljoona Ruotsin kruunua (noin 110 000 euroa), toinen palkinto 600 000 (noin 64 500 euroa) ja kolmas palkinto 400 000 kruunua (noin 43 400 euroa). Nuorelle taiteilijalle myönnetyn palkinnon suuruus oli 100 000 Ruotsin kruunun (noin 10 800 euroa). Esiteltävät taiteilijat valitsi asiantuntijalautakunta.


title: Carnegie Art Award

text: Palkinnon saaneet suomalaiset:


title: Carnegie Art Award

text: Palkinnon perusti pohjoismainen sijoituspankki AB Carnegie. Se ilmoitti helmikuussa 2014 päättäneensä lopettaa palkinnon. Pankki aikoo tukea kulttuuria jollain muulla tavoin.


title: Süreyya Ayhan

text: Süreyya Ayhan Kop (s. 6. syyskuuta 1978) on entinen turkkilainen 1 500 metrin juoksija.


title: Süreyya Ayhan

text: Ayhan karsiutui Sydneyn olympialaisissa 2000 1 500 metrin välierissä ajalla 4.09,42. Seuraavana vuonna hän juoksi Välimeren kisoissa toiseksi ja Edmontonin MM-kisoissa kahdeksanneksi ajalla 4.08,17. Münchenin EM-kisoissa 2002 hän voitti EM-kultaa ajalla 3.58,79. Kauden lopussa hän voitti yleisurheilun maailmancupin. Ayhan voitti MM-hopeaa Pariisin MM-kisoissa 2003. Myöhemmin samana vuonna hän voitti ajalla 3.57,72.


title: Süreyya Ayhan

text: Ayhan sai kesällä 2004 kahden vuoden kilpailukiellon testipakoilusta ja yrityksestä luovuttaa vierasta virtsaa dopingtestissä. Syyskuussa 2007 Ayhan jäi kiinni kielletyn aineen käytöstä ja sai elinikäisen kilpailukiellon. Toukokuussa 2008 Turkin urheiluliitto kuitenkin muutti kilpailukiellon nelivuotiseksi, mutta urheilun kansainvälinen vetoomustuomioistuin kuitenkin palautti kilpailukiellon elinikäiseksi.


title: Automail

text: Automail on manga- ja animesarja Fullmetal Alchemistissa esiintyvä proteesityyppi, jollaista moni sarjan hahmoista käyttää menetetyn tai vahingoittuneen ruumiinosan korvaamiseen.


title: Automail

text: Automail on valmistettu metallista ja suoraan kytketty ruumiin hermostoon. Automailia voivat käyttää niin ihmiset kuin eläimetkin. Tietyissä tilanteissa automail voi olla suunniteltu korvaamaan suurta osaa kehosta. Sarjassa esiintyy myös normaaleja proteeseja, jotka eivät kytkeydy hermostoon. Moni amputoitu valitsee tällaisen automailin sijaan huolimatta automailin lukuisista eduista normaaliin proteesiin. Tämä johtuu kovasta kivusta automailin kytkentäleikkauksen aikana sekä automailin ensimmäisen kiinniliittämisen aikana, kun kaikki hermot kytketään ensimmäistä kertaa.


title: Automail

text: Hyvin tehty automail antaa alkuperäistä, korvattavaa rajaa paremman voimakkuuden ja liikkuvuuden. Automailin voimanlähdettä ei mainita, mutta tiedetään, että teknologia on lähtöisin alkemiasta. Metallisen kuoren irrotessa alta paljastuu eräänlaisia kuituja.


title: Automail

text: Sarja sisältää automailsuunnittelijoita ja -korjaajia, "mekaanikkoja". Fullmetal Alchemistin jakso 26 ("Her Reason") pureutuu syvälle automailien ja mekaanikkojen maailmaan.


title: Automail

text: Rush Valley on aavikkokaupunki, jonka pääteollisuus on automailit. Mekaanikot pitävät eräänlaisena pyhänä maana. Lähes kaikilla asukkailla on jonkinlainen automail ja ympäri kaupunkia on lukuisia kauppoja ja asennusliikkeitä. Automailien käyttö on jopa niin yleistä, että useimmat kaupungin asukkaat pitävät Al Elricia ainoastaan vähän ylilyöneesti koko kehonsa automaililla korvanneena.


title: Automail

text: Rush Valleytä kutsutaan myös "Automailien Mekaksi".


title: Automail

text: Edwardilla, sarjan päähenkilöllä on kaksi automailia, joista toinen korvaa hänen oikean kätensä ja toinen vasemman jalan. Hänelle laitettiin keinotekoinen käsi ja jalka korvaamaan raajat, jotka Ed menetti epäonnisessa yrityksessä syntetisoida ihminen. Edwardin automail toimii tarpeeksi hyvin, että hän voi käyttää taistelulajiliikkeitä, akrobatiaa ja taistella. Edward voi myös alkemialla syntetisoida automailiaan lisätäkseen siihen ranteeseen kytketyn terän tai piikkejä rystysiin. Edin automailin rakensi mekaanikko nimeltä Pinako Rockbell, lapsenlapsensa Winry Rockbellin avustamana.


title: Automail

text: Taistelussa Scaria vastaan Edin mekaaninen käsivarsi tuhoutui ja piti uudelleen rakentaa. Uusi malli oli kevyempi, koska edellistä pidettiin Ediä hidastavana niin liikkumisessa kuin kasvamisessa. Vaikka se oli tässä suhteessa parempi, sen kestävyys oli kuitenkin edellistä heikompi, eikä se ollut kokonaan valmis enne viidettä laboratoriotapausta. Winry huomasi, että hän oli unohtanut yhden pultin kädestä pian Edin saavuttua laboratorioon. Ed itse ei tajunnut tätä ja piti automailin rikkoutumista omana syynään. Todellisuudessa automailin rikkoutuminen johtui hänen toimiensa ja puuttuneen osan yhteisvaikutuksesta. Winry itse suunnitteli uuden mallin ja huolsi sitä.


title: Automail

text: Fullmetal Alchemist elokuvassa "Conqueror of Shamballa" Ed on menettänyt sekä alkuperäiset raajansa, että alkuperäiset automailit, jotka korvasivat niitä, mutta ei ruumiiseensa asennettuja kiinnityskohtia. Hän on korvannut raajansa normaalin näköisillä proteeseilla, mutta hänen kättään peittävä ihomainen peite on irrotettavissa ja alta paljastuu motoroitu laite, joka parantaa käden voimakkuutta ja liikkuvuutta. Elokuvan lopussa Winry korvaa sen Rockbell-automaililla, jonka hän on kaukoviisaasti pidentänyt sopimaan kaksi vuotta lisää kokoa kasvaneelle Edille.